**Ministru kabineta noteikumu projekta**

**“Muitas procedūras – tranzīts – piemērošanas noteikumi”**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Ministru kabineta noteikumu projekta - “Muitas procedūras – tranzīts – piemērošanas noteikumi” (turpmāk – noteikumu projekts) mērķis ir:* saglabāt spēkā esošo nacionālo tranzīta procedūras piemērošanas normatīvo regulējumu, kas noteikts ar Ministru kabineta 2017. gada 25. jūnija noteikumiem Nr. 426 “Muitas procedūras – tranzīts – piemērošanas noteikumi”, veicot redakcionālos labojumus (noteikumu struktūra);
* atbilstoši Satiksmes ministrijas priekšlikumam jāpārskata Ministru kabineta 2017. gada 25. jūnija noteikumu Nr. 426 “Muitas procedūras – tranzīts – piemērošanas noteikumi” 4. punkta norma, “t.sk. izvērtējot gadījumus, kad iespējamā muitas maksājumu parāda aprēķina iesniegšana nav nepieciešama vai aprēķinā netiek norādīta informācija par iespējamiem muitas maksājumiem, ja persona ir atbrīvota no nodrošinājuma (galvojums) par attiecīgo nodokli iesniegšanas”. (sk. Izziņu par atzinumos sniegtajiem iebildumiem par Ministru kabineta noteikumu projektu “Grozījumi Ministru kabineta 2017. gada 25. jūlija noteikumos Nr. 426 “Muitas procedūras - tranzīts - piemērošanas noteikumi”” (VSS-666));
* noteikt regulējumu TIR karnetes turētāju atļaujas, kas noteikta saskaņā ar 1975. gada 14. novembra Muitas konvenciju par starptautiskajiem preču pārvadājumiem, kuros izmanto TIR karneti, izsniegšanai un administrēšanai elektroniskā veidā.
 |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2018. gada 16. oktobra noteikumu Nr. 641 “Grozījumi Ministru kabineta 2017. gada 25. jūlija noteikumos Nr. 426 “Muitas procedūras - tranzīts - piemērošanas noteikumi”” izskatīšanas laikā, tika atbalstīts Satiksmes ministrijas priekšlikums - pārskatīt spēkā esošo regulējumu, t.sk. izvērtējot gadījumus, kad aprēķina par muitas maksājumu parādu, kas var rasties iesniegšana nav nepieciešama vai aprēķinā netiek norādīta informācija par iespējamiem muitas maksājumiem, ja persona ir atbrīvota no galvojuma par attiecīgo nodokli iesniegšanas un līdz 2019.g. 31.decembrim izstrādāt attiecīgos Ministru kabineta noteikumu grozījumus vai izstrādāt jaunus Ministru kabineta noteikumus (pārstrādājot esošos Ministru kabineta noteikumus jaunā redakcijā).Sakarā ar starptautiskās eTIR sistēmas (elektroniskā TIR procedūra)[[1]](#footnote-1) izstrādi, nacionālajā līmenī jānodrošina izstrādājamās eTIR sistēmas elementu ieviešana, t.sk. pieņemot atbilstošo normatīvo regulējumu. Atbilstoši minētajam, noteikumu projekts paredz, ka TIR karnetes turētāja atļaujas izsniegšanai un administrēšanai izmanto ANO Eiropas Ekonomiskās Komisijas izstrādāto datu bāzi – ITDB (*International TIR Data Bank).* |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Savienības tranzīta procedūras piemērošanas normatīvais regulējums noteikts saskaņā ar Eiropas Savienības tiesību aktiem (turpmāk – ES tiesību akti muitas jomā):* Eiropas Parlamenta un Padomes 2013. gada 9. oktobra Regulu (ES) Nr. 952/2013, ar ko izveido Savienības Muitas kodeksu (turpmāk – regula Nr. 952/2013);
* Komisijas 2015. gada 28. jūlija Deleģēto regulu (ES) Nr. 2015/2446, ar ko papildina Eiropas Parlamenta un Padomes Regulu (ES) Nr. 952/2013 attiecībā uz sīki izstrādātiem noteikumiem, kuri attiecas uz dažiem Savienības Muitas kodeksa noteikumiem (turpmāk – regula Nr. 2015/2446);
* Komisijas 2015. gada 24. novembra Īstenošanas regulu (ES) Nr. 2015/2447, ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr. 952/2013, ar ko izveido Savienības Muitas kodeksu (turpmāk – regula Nr. 2015/2447);
* Komisijas 2015. gada 17. decembra Deleģēto regulu (ES) Nr. 2016/341, ar ko papildina Eiropas Parlamenta un Padomes Regulu (ES) Nr. 952/2013 attiecībā uz pārejas noteikumiem, kurus paredz attiecībā uz konkrētiem Savienības Muitas Kodeksa noteikumiem, ja attiecīgās elektroniskās sistēmas vēl nedarbojas, un groza Deleģēto regulu (ES) Nr. 2015/2446 (turpmāk – regula Nr. 2016/341).

Atsevišķie Savienības tranzīta procedūras piemērošanas jautājumi atstāti dalībvalstu kompetencē.Starptautiskās tranzīta sistēmas – TIR procedūra – piemērošanas normatīvais regulējums ir noteikts saskaņā ar 1975. gada 14. novembra Muitas konvenciju par starptautiskajiem kravu pārvadājumiem, kuros izmanto TIR karneti (turpmāk – TIR konvencija). Atsevišķus TIR procedūras piemērošanas jautājumus regulē ES tiesību akti muitas jomā vai tie atstāti dalībvalstu kompetencē.Saistībā ar tranzīta procedūras piemērošanas normatīvā regulējuma ieviešanu Latvijas Republikā, Muitas likums nosaka šādus deleģējumus Ministru kabinetam:* noteikt atsevišķus nosacījumus attiecībā uz muitas procedūras — tranzīts — piemērošanas un noformēšanas kārtību, kā arī kārtību, kādā tranzīta deklarāciju atzīst par nederīgu (6. panta sestais punkts);
* apstiprinātLatvijas Republikā garantijas asociāciju, kas atbilst TIR konvencijas 1. panta “q” punkta, kā arī 6. panta un 9. pielikuma I daļas nosacījumiem un kas ir Starptautiskās organizācijas, kura noteikta TIR konvencijas 6. panta 2 bis. punktā, biedrs (22. panta pirmā daļa);
* kārtību, kādā izsniedz, groza, aptur, atjauno un anulē TIR karnetes turētāja atļauju (22. panta trešā daļa);
* noteikt kārtību, kādā Valsts ieņēmumu dienests (turpmāk – VID) un garantijas asociācija veic TIR konvencijas 12. pantā un 13. pantā noteikto transportlīdzekļu un konteineru atestāciju kravas pārvadāšanai ar muitas plombām, transportlīdzekļa atestācijas sertifikāta apstiprināšanu un transportlīdzekļa atestācijas sertifikāta derīguma termiņa pagarināšanu (22. panta ceturtā daļa);
* noteikt kārtību, kādā izsniedz, groza, aptur, atjauno, anulē un atceļ pilnvarotā nosūtītāja TIR procedūrā atļauju, kā arī atļaujas izmantošanas kārtību (23. panta otrā daļā).

Šobrīd muitas procedūras – tranzīts – piemērošanas noteikumus, saskaņā ar Muitas likuma deleģējumu, nosaka Ministru kabineta 2017. gada 25. jūlija noteikumi Nr. 426 “Muitas procedūras – tranzīts – piemērošanas noteikumi” (Latvijas Vēstnesis, 2017., 148. nr.) (turpmāk – Ministru kabineta noteikumi Nr. 426). Līdz ar noteikumu projekta pieņemšanu spēku zaudēs Ministru kabineta noteikumi Nr. 426.1. Lai nodrošinātu noteikumu vienkāršāku piemērošanu (teksta uztveri), nepieciešams strukturāli sadalīt minēto normatīvo aktu, izveidojot atbilstošās nodaļas un apakšnodaļas: 1. Vispārīgie jautājumi; 2. Aprēķina par muitas maksājumu parādu, kas var rasties iesniegšana, piesakot Savienības tranzīta procedūru vai kopīgu tranzīta procedūru; 3. TIR karnetes turētāja atļauja (3.1. TIR karnetes turētāja atļaujas izsniegšana; 3.2. TIR karnetes turētāja atļaujas apturēšana un atjaunošana; 3.3. TIR karnetes turētāja atļaujas anulēšana; 3.4. TIR karnetes turētāja atļaujas grozīšana); 4. Transportlīdzekļu un konteineru atestācija atbilstoši TIR konvencijas noteikumiem; 5. TIR procedūra; 6. TIR nosūtītāja atļauja (6.1. Vispārīgie jautājumi; 6.2. TIR nosūtītāja atļaujas piemērošana; 6.3. TIR nosūtītāja atļaujas izsniegšana; 6.4. TIR nosūtītāja atļaujas apturēšana, atjaunošana, atcelšana un anulēšana; 6.5. TIR nosūtītāja atļaujas grozīšana); 7. Citi nosacījumi tranzīta procedūras piemērošanai un pabeigšanai (7.1. Personas rīcība, konstatējot pēc preču izlaišanas tranzīta procedūrā un pirms preču pārvietošanas uzsākšanas, deklarācijā neprecīzu informāciju; 7.2. Preču pārvietošana ar stacionārām transporta iekārtām; 7.3. Preču pārvietošana ar dzelzceļa transportu; 7.4. Iztrūkstošās preces); 8. Tranzīta deklarācijas atzīšana par nederīgu pēc preču izlaišanas; 9. Noslēguma jautājumi.Noteikumu projektā termini lietoti atbilstoši regulā Nr. 952/2013 un Muitas likumā paredzētajiem terminu skaidrojumiem. Noteikumu projektā papildus (citos tiesību aktos noteiktajiem) iekļauti skaidrojumi terminiem “Aprēķins par muitas maksājumu parādu, kas var rasties ” (aprēķins par muitas nodokļa, akcīzes nodokļa un pievienotās vērtības nodokļa parādu, kas var rasties), “ITDB sistēma” (Apvienoto Nāciju Organizācijas Eiropas ekonomiskās komisijas TIR Sekretariāta administrējamā Starptautiskā TIR datubāze (*The International TIR Data Bank*)).2. Muitas likuma 22. panta pirmā daļa paredz, ka Latvijas Republikā garantijas asociāciju, kas atbilst TIR konvencijas 1. panta “q” punkta, kā arī 6. panta un 9.  pielikuma I daļas nosacījumiem, un kas ir starptautiskās organizācijas, kura noteikta 1975. gada TIR konvencijas 6. panta 2 bis. punktā, biedrs, apstiprina Ministru kabinets. Ņemot vērā minēto, noteikumu projekta 4. punktā noteikts, ka “Garantijas asociācija”, atbilstoši TIR konvencijas 1. panta “q” punkta, kā arī 6. panta un 9. pielikuma I. daļas noteikumiem, Latvijas Republikā ir biedrība “Autopārvadātāju asociācija “Latvijas auto”” (turpmāk – garantijas asociācija). Šāda norma tika iekļauta arī spēkā esošajos Ministru kabineta noteikumos Nr. 426 (3.1 punkts).Garantijas asociācija ir atbildīga par starptautiskās garantiju ķēdes (viens no pieciem TIR tranzīta sistēmas pīlāriem) efektīvu funkcionēšanu Latvijas Republikā. Atbilstoši organizatoriskajam veidam garantijas asociācijai ir noteikts Biedrības statuss, bet TIR karnetes turētāji ir garantējošās asociācijas biedri.Garantijas asociācijas Statūtos ir noteikts, ka tā uzņemas garantijas un no IRU (Starptautiskās Autopārvadātāju savienības) noteikumiem izrietošās saistības dalībai starptautiskajā garantiju ķēdē, lai nodrošinātu TIR konvencijas funkcionēšanu. Garantiju ķēdes dalībnieks ir arī persona, kura noteiktajā kārtībā ir saņēmusi atļauju dalībai TIR sistēmā.Ievērojot TIR konvencijas 9. pielikuma I. daļas 3. punkta “v” apakšpunktā noteikto, garantijas asociācija iesniedz VID savas atbildības apdrošināšanas sertifikātu kārtējam apdrošināšanas periodam. Apdrošināšanas sertifikāts tiek izsniegts, pamatojoties uz Apdrošināšanas kompānijas un IRU (Starptautiskās Autopārvadātāju Savienības), kas ir atbildīga par TIR starptautiskās garantijas sistēmas efektīvu funkcionēšanu, noslēgto apdrošināšanas līgumu. Kopš 1992. gada garantijas asociācija ir IRU (Starptautiskās Autotransporta Savienības) biedrs.Ņemot vērā minēto, garantijas asociācija, iesniedzot apdrošināšanas sertifikātu, apliecina, ka TIR procedūras neizpildes gadījumā tiks nodrošināta muitas parāda samaksa (t.i. aizsargātas valsts fiskālās intereses, t.sk. izmantojot starptautisko TIR garantijas ķēdi).Atbilstoši TIR konvencijas 9. pielikuma I. daļas 1. punkta “d” apakšpunktam, starp VID un garantijas asociāciju ir noslēgta vienošanās par TIR karnešu garantijas saistībām, kas citu starpā, lai tiktu ievēroti TIR konvencijas noteikumi, nosaka arī citus garantijas asociācijas pienākumus.3. Regulas Nr. 952/2013 233. panta 1. punkta “c” apakšpunkts nosaka Savienības tranzīta procedūras izmantotāja pienākumu iesniegt galvojumu, kas nodrošinās ka tiks samaksāts muitas maksājumu parāds. Savukārt Kopīgā tranzīta procedūras izmantotāja šāds pienākums ir noteikts 1987. gada 20. maija Konvencijas par kopīgu tranzīta procedūru I papildinājuma 8. panta 1. punkta “c” apakšpunktā.Lai Savienības tranzīta procedūras vai Kopīgā tranzīta procedūras izmantotājam un nosūtītāja muitas iestādei pārliecinātos, ka iesniegtā galvojuma summa ir pietiekoša un atbilst muitas maksājumu parādam, kas var rasties, Savienības tranzīta procedūras vai Kopīgā tranzīta procedūras izmantotājs sagatavo un iesniedz nosūtītāja muitas iestādei aprēķinu par muitas nodokļa, akcīzes nodokļa un pievienotās vērtības nodokļa parādu, kas var rasties (noteikumu projekta 5. punkts).Atbilstoši Satiksmes ministrijas priekšlikumam[[2]](#footnote-2) minētā norma ir pārskatīta un ir noteikti gadījumi, kad:* Aprēķinā par muitas maksājumu parādu, kas var rasties nav jānorāda informācija par pievienotās vērtības nodokļa parāda, kas var rasties, summu, ja persona ir atbrīvota no muitas maksājumu parāda par pievienotās vērtības nodokli galvojuma iesniegšanas (6. punkts);
* procedūras izmantotājs ir tiesīgs neiesniegt aprēķinu par muitas maksājumu parādu, kas var rasties (7. punkts). Minētā norma ir piemērojama, ja tiek ievēroti visi šādi nosacījumi: procedūru piemēro izmantojot atzītā nosūtītāja statusu (noteikts regulas Nr. 952/2013 233. panta 4. punkta “a” apakšpunktā); procedūras izmantotājs ir dzelzceļa uzņēmums (noteikumu projekta 2.1. apakšpunkts) vai atzītā uzņēmēja atļaujas turētājs (noteikts regulas Nr. 952/2013 38. pantā); procedūras izmantotājs ir izstrādājis un saskaņojis ar VID muitas galvojumu izmantošanas uzraudzības kārtību.

4. Muitas likuma 22. panta 2. punktā ir noteikts, ka Latvijas Republikas garantijas asociācija (atbilstoši noteikumu projekta 4. punktam - biedrība “Autopārvadātāju asociācija “Latvijas auto””) izsniedz TIR karnetes turētāja atļauju.Noteikumu projektā tāpat kā Ministru kabineta noteikumos Nr. 426 ir noteikta kārtība, kādā tiek izsniegta, apturēta, atjaunota, anulēta un grozīta TIR karnetes turētāja atļauja. Lai samazinātu administratīvo slogu, kā arī pakāpeniski ieviešot nacionālajā līmenī izstrādājamās starptautiskās eTIR sistēmas elementus, noteikumu projekts paredz, ka TIR karnetes turētāja atļaujas izsniegšanai un administrēšanai izmanto ANO Eiropas Ekonomiskās Komisijas izstrādāto datu bāzi – ITDB (*International TIR Data Bank).*TIR konvencija nosaka dalībvalsts pienākumu informēt TIR Izpildpadomi par izsniegtajām, apturētajām, izslēgtajām (atbilstošajā dalībvalstī) un anulētajām TIR karnetes turētāju atļaujām (TIR konvencijas 38. pants, TIR konvencijas 9. pielikuma II daļas 4. pants). eTIR projekta ieviešanas ietvaros, kā viens no starptautiskās eTIR sistēmas elementiem, tika izstrādāta ITDB datu bāze. ITDB garantijas asociācijai iespējams iesniegt pieteikumu TIR karnetes turētāja atļaujas reģistrācijai, muitas administrācijai administrēt TIR karnetes turētāja atļaujas, garantijas asociācijai iesniegt atbilstošās valsts muitas administrācijai TIR karnetes turētāja atļaujas statusa izmaiņas. Piemērojot TIR procedūru, minētā datu bāze tiek izmantota nacionālajās muitas sistēmās TIR karnetes datu validācijai (atļaujas derīgums, ierobežojumi). Atbilstoši TIR konvencijas 0.38.2., 9.II.4. un 9.II.5. paskaidrojošajai piezīmei, tiek uzskatīts, ka dalībvalsts ir izpildījusi TIR konvencijas 38. pantā, 9. pielikuma II daļas 4. un 5. pantā noteiktos pienākumus, ja atbilstošā informācija ir reģistrēta ITDB. Noteikumu projektā ietvertais regulējums pēc būtības negroza spēkā esošo regulējumu (saskaņā ar konvenciju noteiktie nacionālie TIR karnetes turētāja atļaujas saņemšanas kritēriji, dati pieteikumā, atļaujas izsniegšanas un administrēšanas process (izņemot procesa elektronizāciju)). Ministru kabineta noteikumu Nr. 426 II nodaļā “TIR karnetes turētāja atļauja” noteiktais regulējums, lai nodrošinātu normu vienkāršāku piemērošanu, tika sadalīts apakšnodaļās: “3.1. TIR karnetes turētāja atļaujas izsniegšana”; “3.2. TIR karnetes turētāja atļaujas apturēšana un atjaunošana”; “3.3. TIR karnetes turētāja atļaujas anulēšana”; “3.4. TIR karnetes turētāja atļaujas grozīšana”.4.1. apakšnodaļā “3.1. TIR karnetes turētāja atļaujas izsniegšana” iekļautais regulējums nosaka:4.1.1. ka TIR karnetes turētāja atļauju izsniedz elektroniska dokumenta veidā;4.1.2. nacionālos (papildu) personas atbilstības kritērijus, lai saņemtu TIR karnetes turētāja atļauju. TIR Konvencijas 9.pielikuma II. daļā ir noteikti pamatkritēriji, kuriem jāatbilst personai, lai saņemtu TIR karnetes turētāja atļauju. Savukārt TIR konvencijas 9. pielikuma II. daļas 2. punktā ir paredzētas TIR konvencijas dalībvalstu kompetento iestāžu un asociāciju tiesības noteikt papildu un daudz stingrākus nosacījumus un prasības TIR procedūras izmantošanai (10.3., 13.2. un 13.3. apakšpunkts);4.1.3. TIR karnetes turētāja atļaujas iesniegumā norādāmo informāciju (noteikumu projekta 9. punkts). Grozīts 9.2. apakšpunkts, ņemot vērā, ka garantijas asociācijai, iesniedzot ITDB pieteikumu atļaujas reģistrācijai, jānorāda personas reģistrācijas numurs (iepriekš EORI numurs);4.1.4. TIR konvencijas 9. pielikuma II. daļas TIR karnetes turētāja atļaujas saņemšanas kritēriju izvērtēšanas principus. Atbilstoši institūcijas un personas kompetencei, kritēriju izvērtēšanas funkcijas ir sadalītas starp VID un garantijas asociāciju. Salīdzinājumā ar Ministru kabineta noteikumiem Nr. 426, papildu kritēriji noteikumu projektā nav iekļauti un nav grozīti kritēriju izvērtēšanas principi (noteikumu projekta 10. un 13.punkts). Noteikumu projektā tiek noteikti šādi nacionālie (papildus TIR Konvencijas 9.pielikuma II. daļā noteiktajiem pamatkritērijiem) kritēriji un kritēriju izvērtēšanas principi:- persona ir reģistrēta Latvijas Republika. Saskaņā ar TIR konvencijas 6. panta 3. punktu Kompetentā institūcija izsniedz TIR karnetes turētāja atļauju tikai personai, kas ir reģistrēta atbilstošajā valstī (noteikumu projekta 10.1. apakšpunkts – izvērtē garantijas asociācija).- VID ir konstatējis, ka persona atbilst TIR karnetes turētāja atļaujas saņemšanas kritērijiem (VID izvērtēšanas kompetencē esošie kritēriji) un ir sniedzis garantijas asociācijai rakstisku atzinumu par personu (noteikumu projekta 10.2. un 14. apakšpunkts);- personai ir garantējošās asociācijas biedra statuss. Garantijas asociācija ir atbildīga par starptautiskās garantiju ķēdes efektīvu funkcionēšanu Latvijas Republikā (sk. anotācijas 2. punktu). Garantiju ķēdes dalībnieks ir arī persona, kura noteiktajā kārtībā ir saņēmusi atļauju dalībai TIR sistēmā. TIR Konvencijas funkcionēšanas nodrošināšanai paredzēta stingra administratīva sistēma, kā arī saistībām ir ilgtermiņa raksturs, t.i. 2 gadi un 3 mēneši kopš pēdējās izsniegtās TIR karnetes, kura laikā saglabājas atbildība gan TIR karnetes turētājam, gan garantijas asociācijai. Ņemot vērā, ka dalības laikā TIR sistēmā ir paredzēts tajā iesaistīto personu nepārtraukts monitorings, izsniegto TIR karnešu uzskaite, kontrole, muitas iestāžu pieprasījumu administrēšana atbilstoši noslēgtajām līgumsaistībām ar Muitas administrāciju, atļauju darbībai TIR sistēmā var saņemt asociācijas biedri, kurus tā ir izvērtējusi un par kuriem uzņēmusies garantijas. (noteikumu projekta 10.3. apakšpunkts);- personai ir pierādāmas zināšanas TIR konvencijas piemērošanai (noteikumu projekta 10.4. apakšpunkts – izvērtē garantijas asociācija);- personai ir stabils finansiālais stāvoklis un pietiekami apgrozāmie līdzekļi saistību izpildei (noteikumu projekta 10.5. apakšpunkts). TIR konvencijas 9. pielikuma II. daļa nosaka, ka personām, kuras vēlas saņemt piekļuvi TIR režīmam, jāatbilst minimālajām normām un nosacījumiem, cita starpā personai jābūt stabilai finansiālai situācijai. Ņemot vērā minēto, garantijas asociācija vērtē vai personai ir stabils finansiālais stāvoklis un pietiekami apgrozāmie līdzekļi saistību izpildei, ko iespējams izvērtēt, pamatojoties uz iepriekšējā gada pārskatā vai kārtējā gada attiecīgā perioda pārskatā norādītajiem datiem, izmantojot, piemēram, šādus kritērijus: - - personas kopējais likviditātes koeficients (apgrozāmo līdzekļu kopsumma/īstermiņa saistību kopsumma), - - personas finansiālās stabilitātes koeficients – saistību īpatsvaru bilancē (saistību kopsumma/bilances kopsumma);- persona noslēgusi rakstiskas saistības ar asociāciju (noteikumu projekta 10.6. apakšpunkts – izvērtē garantijas asociācija);- persona, pirms TIR karnetes turētāja atļaujas saņemšanas, ir saņēmusi valsts sabiedrībā ar ierobežotu atbildību “Autotransporta direkcija” (turpmāk – VSIA  Autotransporta direkcija) dokumentus, kas apliecina pieredzi vai vismaz spēju veikt regulārus starptautiskus pārvadājumus (atbilstoši TIR konvencijas 9. pielikuma II. daļas 1. punkta “a” apakšpunktam. Noteikumu projekta 10.7. apakšpunkts – izvērtē garantijas asociācija. Informāciju, vai persona ir saņēmusi minētos dokumentus, garantijas asociācija pārbauda VSIA Autotransporta direkcijai tīmekļvietnes funkcionalitātē “Licencēto pārvadātāju / pašpārvadājumu veicēju meklētājs”);- persona nav veikusi muitas vai nodokļu jomas tiesību aktu nopietnus un atkārtotus pārkāpumus (atbilstoši TIR konvencijas 9. pielikuma II. daļas 1. punkta “d” apakšpunktam. Noteikumu projekta 13.1. apakšpunkts – izvērtē VID). Jēdziena “nopietnie vai atkārtotie muitas vai nodokļu noteikumu pārkāpumi” saturs atklāts Muitas likuma 28.pantā;- personas (juridiskas personas) dibinātājs, valdes vai padomes loceklis nav atzīts par vainīgu noziedzīgā nodarījumā par noziedzīgi iegūtu līdzekļu legalizēšanu, par piesavināšanos, neatļautu labumu pieņemšanu, komerciālo uzpirkšanu, kukuļņemšanu, kukuļdošanu, kukuļa piesavināšanos vai starpniecību kukuļošanā, kā arī par minētajiem noziedzīgiem nodarījumiem personai (juridiskai personai) saskaņā ar Krimināllikumu nav piemērots piespiedu ietekmēšanas līdzeklis (noteikumu projekta 13.2. apakšpunkts – izvērtē VID). Izvērtējot personas atbilstību minētajam kritērijam, ņem vērā sodāmību, kas nav dzēsta vai noņemta Krimināllikumā noteiktajā kārtībā. TIR karnetes turētāja atļauja piešķir personai tiesības veikt starptautiskos autopārvadājumus, izmantojot priekšrocības un vienkāršojumus, kurus dod TIR procedūras piemērošana, savukārt viens no pieciem TIR tranzīta sistēmas pīlāriem ir “Kontrolējamā piekļuve” (pasākumu kopums, lai nodrošinātu, ka TIR karnetes turētāja atļaujas izsniedz tikai uzticamajām personām), atbilstoši minētajam ir nepieciešams noteikt ierobežojošākus atļauju saņemšanas nosacījuma kritērijus – arī tādus gadījumus, kad persona ir atzīta par vainīgu par noziedzīgiem nodarījumiem valsts ieņēmumu jomā, muitas lietu jomā, par noziedzīgi iegūtu līdzekļu legalizēšanu, koruptīva rakstura noziedzīgos nodarījumos – neatļauta labumu pieņemšana, komerciālā uzpirkšana, kukuļņemšana, kukuļdošana, kukuļa piesavināšanās vai starpniecība kukuļošanā. Noziedzīgu nodarījumu valsts ieņēmumu jomā, muitas lietu jomā, noziedzīgi iegūtu līdzekļu legalizēšanas un korupcijas negatīvās sekas skar gan publisko, gan privāto sektoru, kā arī ietekmē visas tautsaimniecības nozares, tai skaitā transporta nozari. Koruptīva rakstura noziedzīgi nodarījumi pēc būtības ir atzīstami par tīši (ar nodomu) izdarītiem nodarījumiem, proti, kad persona apzinājusies savas darbības kaitīgumu un paredzējusi nodarījuma kaitīgās sekas. Kukuļošanas objekts ir valsts institūciju, valsts dienesta normāla darbība, tai skaitā arī muitas uzraudzības jomā. Tā kā TIR karnetes turētāja atļaujas saņēmēji parasti ir juridiskas personas un tām par noziedzīgiem nodarījumiem Krimināllikuma 12. pantā noteiktais atbildības veids ir piespiedu ietekmēšanas līdzekļa piemērošana, tad par atļauju saņemšanas ierobežošanas kritēriju ir jānosaka piespiedu ietekmēšanas līdzekļa piemērošanu. Tāpat kā šobrīd, datus par administratīvajiem pārkāpumiem muitas un nodokļu jomā, saskaņā ar Latvijas Administratīvo pārkāpumu kodeksa 201.10 – 201.25 pantiem (no 2020. gada 1. jūlija, atbilstoši Muitas likuma 29. pantam), VID pārbauda Administratīvo pārkāpumu lietvedības informācijas sistēmā, Centrālajā muitas informācijas sistēmā un Nodokļu informācijas sistēmā. Datus par kriminālsodāmību VID pārbauda Latvijas Republikas Iekšlietu ministrijas Informācijas centra Integrētajā Iekšlietu Informācijas sistēmā. Ja datus par kriminālsodāmību atrod, tad sagatavo pieprasījumu Iekšlietu ministrijas Informācijas centram par informācijas sniegšanu, lai konstatētu vai minētā persona ir izdarījusi noziedzīgus nodarījumus saskaņā ar Krimināllikuma 179., 190., 190.1, 191., 195., 195.2,198., 199., 207., 208., 218., 320., 321., 322., 323. pantu. Iekšlietu ministrijas Informācijas centrs sniedz informāciju par sodāmību, kas nav dzēsta vai noņemta Krimināllikumā noteiktajā kārtībā. Ja nepieciešams saņemt no Iekšlietu ministrijas Informācijas centra minēto informāciju (VID nosūtīja pieprasījumu), VID, ievērojot noteikumu projektā 13. un 14.punktā noteiktos termiņus, rakstiski informē garantijas asociāciju, ka noteikumu projekta 14.punktā noteiktais atzinums tiks nosūtīts garantijas asociācijai, saņemot nepieciešamo informāciju no Iekšlietu ministrijas Informācijas centra. Garantijas asociācija rakstiski informē iesniedzēju, ka iesnieguma izskatīšanas termiņš, atbilstoši Administratīvā procesa likumā noteiktajam, tiek pagarināts.- personai nav nodokļu, nodevu un citu valsts noteikto obligāto maksājumu parādu vai attiecīgo maksājumu termiņi ir pagarināti (atlikti, sadalīti) nodokļu jomu reglamentējošos normatīvajos aktos noteiktajā kārtībā un persona veic maksājumus saskaņā ar nodokļu administrācijas lēmumu (nomaksas grafiku), vai nodokļu administrācijas lēmuma izpilde ir apturēta uz pirmstiesas izskatīšanas laiku vai saskaņā ar Muitas likuma 11.pantu (projekta 13.3.apakšpunkts – izvērtē VID).4.1.5. kārtību, kādā garantijas asociācija un VID izvērtē personas atbilstību kritējiem, veic informācijas reģistrāciju ITDB (noteikumu projekta 12., 14., 15., 16. un 17. punkts);4.1.6. kārtību, kādā garantijas asociācija paziņo personai un VID par TIR karnetes turētāja atļaujas izsniegšanu vai atteikumu izsniegt TIR karnetes turētāja atļauju (noteikumu projekta 15. un 18. punkts).4.1.7. ka garantijas asociācijas lēmumu par TIR karnetes turētāja atļaujas izsniegšanu vai par atteikumu izsniegt TIR karnetes turētāja atļauju var pārsūdzēt Administratīvajā tiesā Administratīvā procesa likumā noteiktajā kārtībā (saskaņā ar Biedrību un nodibinājumu likuma 40. pantu garantijas asociācijas nelabvēlīgo lēmumu var pārsūdzēt tiesā. Noteikumu projekta 19. punkts).4.2. apakšnodaļā “3.2. TIR karnetes turētāja atļaujas apturēšana un atjaunošana” iekļautais regulējums nosaka:- kārtību, kādā VID informē garantijas asociāciju par personas neatbilstību noteikumu projekta 13.3. apakšpunktā minētajām prasībām (noteikumu projekta 20. punkts);- kārtību, kādā garantijas asociācija aptur un atjauno TIR karnetes turētāja atļauju (noteikumu projekta 21., 25. un 28. punkts);- kārtību, kādā garantijas asociācija informē personu un VID par lēmumu apturēt un atjaunot TIR karnetes turētāja atļauju (noteikumu projekta 22. un 29. punkts);- kārtību, kādā VID reģistrē un atceļ ITDB TIR karnetes turētāja atļaujas apturēšanu (noteikumu projekta 23., 26. un 27. punkts);- personas pienākumus, ja TIR karnetes turētāja atļauja tiek apturēta (noteikumu projekta 24.punkts);- kārtību, kādā VID izvērtē vai persona ir novērsusi noteikumu projekta 13.3. apakšpunktam konstatētās neatbilstības (VID atkārtoti izvērtē personas atbilstību visiem 13. punktā noteiktajiem kritērijiem. Noteikuma projekta 27. punkts);- ka garantijas asociācijas lēmumu par TIR karnetes turētāja atļaujas apturēšanu vai atjaunošanu var pārsūdzēt Administratīvajā tiesā Administratīvā procesa likumā noteiktajā kārtībā (noteikumu projekta 30. punkts).4.3. apakšnodaļā “3.3. TIR karnetes turētāja atļaujas anulēšana” iekļautais regulējums nosaka:- kārtību, kādā VID informē garantijas asociāciju par personas neatbilstību noteikumu projekta 13.1. un 13.2. apakšpunktā minētajām prasībām (noteikumu projekta 31. punkts);- kārtību, kādā garantijas asociācija anulē TIR karnetes turētāja atļauju (noteikumu projekta 32. punkts);- kārtību, kādā garantijas asociācija informē personu un VID par lēmumu anulēt TIR karnetes turētāja atļauju (noteikumu projekta 33.punkts);- kārtību, kādā VID reģistrē ITDB TIR karnetes turētāja atļaujas anulēšanu (noteikumu projekta 34. punkts);- personas pienākumus, ja TIR karnetes turētāja atļauja tiek anulēta (noteikumu projekta 35.punkts);- ka garantijas asociācijas lēmumu par TIR karnetes turētāja atļaujas anulēšanu var pārsūdzēt Administratīvajā tiesā Administratīvā procesa likumā noteiktajā kārtībā (noteikumu projekta 36. punkts).4.4. apakšnodaļā “3.4. TIR karnetes turētāja atļaujas grozīšana” iekļautais regulējums nosaka:- kārtību, kādā garantijas asociācija groza informāciju TIR karnetes turētāja atļaujā (noteikumu projekta 37. un 38. punkts). TIR karnetes turētāja atļaujā un ITDB TIR karnetes turētāja atļaujas reģistrācijas datos groza informāciju par: personas nosaukumu, juridisko adresi; pasta adresi, tālruņa numuru, elektroniskā pasta adresi, faksa numuru, kontaktpersonas vārdu un uzvārdu (noteikumu projekta 9.1., 9.3. un 9.4. apakšpunktā noteiktā informācija). Ja tiek nomainīts personas Latvijas Republikas Uzņēmumu reģistrā noteiktais reģistrācijas numurs (noteikumu projekta 9.2. apakšpunktā noteiktā informācija), personai jāsaņem jauna TIR karnetes turētāja atļauja, iepriekš izsniegto TIR karnetes turētāja atļauju anulē;- kārtību, kādā VID reģistrē ITDB sistēmā grozījumus TIR karnetes turētāja atļaujas reģistrācijas datos (noteikumu projekta 39. punkts);- ka garantijas asociācijas lēmumu par TIR karnetes turētāja atļaujas grozīšanu var pārsūdzēt Administratīvajā tiesā Administratīvā procesa likumā noteiktajā kārtībā (noteikumu projekta 40. punkts).5. Noteikumu projektā bez precizējumiem un papildinājumiem iekļauts Ministru kabineta noteikumos Nr.426 noteiktais (spēkā esošais) regulējums par transportlīdzekļu un konteineru atestāciju atbilstoši TIR konvencijas noteikumiem (nodaļa “4. Transportlīdzekļu un konteineru atestācija atbilstoši TIR konvencijas noteikumiem”).Saskaņā ar TIR konvenciju TIR procedūru ir atļauts attiecināt tikai uz precēm, kuras pārvieto atbilstoši atestētos transportlīdzekļos (12. pants) vai konteineros (13. pants). TIR konvencijā tiek noteikti transportlīdzekļu un konteineru konstrukcijas tehniskie nosacījumi (2. pielikums un 7. pielikuma I daļa), atestācijas procedūras vispārīgie noteikumi (3. pielikums un 7. pielikuma II daļa), kā arī Transportlīdzekļa atestācijas sertifikāta preču pārvadājumiem ar muitas plombām (turpmāk – atestācijas sertifikāts) paraugs (4. pielikums). Atsevišķie atestācijas procedūras realizācijas jautājumi atstāti TIR konvencijas dalībvalstu kompetencē, kā arī netiek regulēti ar ES tiesību aktiem muitas jomā.Atbilstoši Muitas likuma 22. panta ceturtajai daļai, Ministru kabinets nosaka kārtību, kādā VID un garantijas asociācija veic TIR konvencijas 12. pantā un 13. pantā noteikto transportlīdzekļu un konteineru atestāciju kravas pārvadāšanai ar muitas plombām, atestācijas sertifikāta apstiprināšanu un atestācijas sertifikāta derīguma termiņa pagarināšanu. Lai nodrošinātu Latvijas Republikas teritorijā efektīvu TIR sistēmas funkcionēšanu, t.sk. veicot transportlīdzekļu atestāciju atbilstoši TIR konvencijas noteikumiem, spēkā esošais regulējums paredz, ka sākotnējo transportlīdzekļa novērtēšanu TIR konvencijas prasību atbilstībai veic garantijas asociācija (kā Latvijas Republikas nacionālā garantijas asociācija, t.sk. finansiāli atbildīgā persona par TIR procedūras norisi). Veicot šo uzdevumu, garantijas asociācija izvērtē transportlīdzekļa atbilstību TIR konvencijas noteikumiem, norāda personām par neatbilstībām, ja neatbilstības netiek konstatētas - sagatavo atestācijas sertifikātu iesniegšanai VID (muitas kontroles punktam, kurā notiek atestācija).Transportlīdzekļa atestācijas pieteicējs iesniedz atestācijas sertifikātu muitas kontroles punktam un uzrāda transportlīdzekli. VID (muitas kontroles punkta) amatpersonas veic TIR konvencijā noteikto transportlīdzekļa kontroli, apstiprina un reģistrē atestācijas sertifikātu.Minētā transportlīdzekļu atestācijas kārtība nodrošina TIR konvencijas noteikumu ievērošanu, kā arī samazina komersantiem administratīvo slogu, jo iespējamie transportlīdzekļa tehniskie trūkumi (TIR konvencijas izpratnē), tiek novērsti pirms transportlīdzekļa uzrādīšanas muitas kontroles punktam atestācijas sertifikāta apstiprināšanai.TIR konvencijā noteiktais atestācijas sertifikāts ir obligāts dokuments tikai piemērojot TIR procedūru (izņemot TIR konvencijā noteiktajos gadījumos, kad atestācijas sertifikāts nav nepieciešams), savukārt, personai piemērot pārvadājumos citu tranzīta sistēmu (piemēram, pārvietojot preces Savienības muitas teritorijā – Savienības tranzīta procedūru) šāda dokumenta iesniegšana nav obligāta.Par kārtību, kādā Latvijas Republikā atestē transportlīdzekļus atbilstoši TIR konvencijas noteikumiem, TIR karnetes turētājus (garantijas asociācijas biedri - personas, kurām transportlīdzekļu atestācija ir nepieciešama TIR procedūras piemērošanai) informē garantijas asociācijas darbinieki. Saskaņā ar TIR konvencijas 3. pielikuma 4. punktu reizi divos gados autotransporta līdzekļi jāuzrāda kompetentajā iestādē apskatei un atestācijas sertifikāta pagarināšanai. Muitas uzraudzībai drošo transportlīdzekļu izmantošana TIR procedūrā ir viens no pieciem TIR tranzīta sistēmas pīlāriem. TIR konvencijā ir noteikti transportlīdzekļu un konteineru konstrukcijas un atestācijas procedūras standarti. Atbilstoši minētajam, TIR konvencijas dalībvalstis ir tiesīgas noteikt papildu, t.sk. stingrākus standartus un normas, lai tiktu nodrošināta TIR sistēmas funkcionēšana, kā arī tiktu samazināti muitas riski. Noteikumu projektā noteiktā transportlīdzekļu un konteineru atestācijas kārtība atbilst pašreiz piemērojamajai kārtībai un nenosaka TIR sistēmas dalībniekiem papildu pienākumus vai maksājumus (Latvijas Republikā reģistrētie TIR karnetes turētāji kā garantijas asociācijas biedri, atbilstoši garantijas asociācijas iekšējiem normatīvajiem aktiem, nosaka maksu par atestācijas sertifikāta izsniegšanu (sk. noteikumu projekta 52. punkta skaidrojumus).Noteikumu projekta nodaļā “4. Transportlīdzekļu un konteineru atestācija atbilstoši TIR konvencijas noteikumiem” noteikts, ka:- transportlīdzekļa vai konteinera atestāciju piesaka transportlīdzekļa vai konteinera īpašnieks vai turētājs - t.i. persona, kurai ir tiesības rīkoties ar transportlīdzekli (konteineru) un kura ir atbildīga par transportlīdzekļa (konteinera) tehnisko atbilstību TIR konvencijas nosacījumiem (noteikumu projekta 41. punkts);- atestācijas sertifikātu izsniedz (sagatavo, norāda informāciju par transportlīdzekli, veic garantijas asociācijas atzīmes par transportlīdzekļa atbilstības kontroli) garantijas asociācija (garantijas asociācijas pilnvarotais darbinieks**)**, bet apstiprina un reģistrē VID muitas iestāde (konstatējot tiesību aktos noteikto nosacījumu izpildi, vienas darbdienas laikā muitas iestādes amatpersona apstiprina atestācijas sertifikātu ar muitas iestādes zīmogu, reģistrē atestācijas sertifikātu atbilstošajā reģistrā) (noteikumu projekta 42. un 43. punkts);- lai saņemtu atestācijas sertifikātu transportlīdzeklis (konteiners) jāuzrāda garantijas asociācijas pilnvarotajam darbiniekam. Garantijas asociācijas pilnvarotais darbinieks: veic transportlīdzekļa (konteinera) atbilstības TIR konvencijas nosacījumiem kontroli**,** ja netiek konstatētas neatbilstības, vienas darbdienas laikā izsniedz atestācijas sertifikātu; ja tiek konstatētas neatbilstības triju darbdienu laikā rakstiski informē par tām personu**.** Pēc neatbilstību novēršanas, transportlīdzekli vai konteineru atkārtoti uzrāda garantijas asociācijas pilnvarotajam darbiniekam; garantijas asociācijas pilnvarotais darbinieks aizpilda atestācijas sertifikāta atbilstošās ailes (noteikumu projekta 44., 45., 46., 47., 48. un 49. punkts);- muitas iestāde apstiprina un reģistrē atestācijas sertifikātu, apstiprina atestācijas sertifikāta derīguma termiņa pagarināšanu, ja izpildīti visi minētie nosacījumi: transportlīdzeklis (konteiners) ir uzrādīts attiecīgajai muitas iestādei; transportlīdzeklis atbilst TIR konvencijas nosacījumiem; garantijas asociācijas pilnvarotais darbinieks izsniedza transportlīdzeklim (konteineram) atestācijas sertifikātu vai noformēja atestācijas sertifikāta derīguma termiņa pagarināšanu**.** Muitas iestāde, konstatējot, ka ir izpildīti minētie nosacījumi, vienas darbdienas laikā apstiprina un reģistrē transportlīdzekļa atestācijas sertifikātu vai apstiprina transportlīdzekļa atestācijas sertifikāta derīguma termiņa pagarināšanu. (noteikumu projekta 50. un 51. punkts);- garantijas asociācija aktualizē savā tīmekļa vietnē šādu informāciju: garantijas asociācijas pilnvaroto darbinieku sarakstu (personas vārds, uzvārds, tālruņa numurs, elektroniskā pasta adrese un darba laiks), kā arī garantijas asociācijas apstiprināto maksu par atestācijas sertifikāta izsniegšanu (52. punkts). Izdevumus, kas sasaistīti ar atestācijas sertifikāta izsniegšanu (veidlapas drukāšana un aizpildīšana, transportlīdzekļa pārbaude, kuru veic garantijas asociācijas pilnvarotais darbinieks) jāsedz atestācijas pieteicējam. Pamatojoties uz garantijas asociācijas sniegto informāciju, minētie izdevumi tiek noteikti atbilstoši garantijas asociācijas iekšējiem normatīvajiem aktiem. Lai nodrošinātu, ka atestācijas pieteicēji ir informēti par minēto izdevumu apjomu, noteikumu projektā noteikts garantijas asociācijas pienākums publicēt savā mājaslapā atbilstošo informāciju. (saskaņā ar Ministru kabineta noteikumu Nr. 426 64. punktu, garantijas asociācija ir publicējusi savā tīmekļa vietnē minēto informāciju);- VID aktualizē savā tīmekļa vietnē informāciju par muitas iestādēm, kuros var veikt transportlīdzekļu (konteineru) atestāciju, apstiprināt un reģistrēt atestācijas sertifikātu (noteikumu projekta 53. punkts. Saskaņā ar Ministru kabineta noteikumu Nr. 426 65. punktu, VID ir publicējis savā tīmekļa vietnē minēto informāciju).6. No Ministru kabineta noteikumiem Nr. 426 ir pārņemts III nodaļā - “TIR procedūra”- noteiktais regulējums, pilnveidojot normu par aprēķina par muitas maksājumu parādu, kas var rasties iesniegšanu (tiek noteikti gadījumi, kad aprēķins nav jāiesniedz). Regulējums nosaka:- piesakot TIR procedūru, TIR karnetes turētājam jāiesniedz nosūtītāja muitas iestādei aprēķins par muitas maksājumu parādu, kas var rasties (aprēķins par muitas nodokļa, akcīzes nodokļa un pievienotās vērtības nodokļa parādu, kas var rasties), izņemot gadījumos, kad TIR procedūru piesaka tikai eksporta procedūrā izlaistām precēm (noteikumu projekta 54. punkts). Ja TIR procedūru piemēro eksporta procedūrā izlaistām precēm un ārpussavienības precēm (“salikta krava”), aprēķinā norāda informāciju par muitas nodokļa, akcīzes nodokļa un pievienotās vērtības nodokļa parādu, kas var rasties, tikai par ārpussavienības precēm;- noteikumus par citas personas transportlīdzekļa izmantošanu TIR procedūras laikā (noteikumu projekta 55., 56. un 57. punkts - normatīvais regulējums nav grozīts).7. Noteikumu projektā bez papildinājumiem, veicot tikai redakcionālos precizējumus un nodaļas strukturālos grozījumus (sadalot apakšnodaļās), iekļauts Ministru kabineta noteikumos Nr. 426 noteiktais (spēkā esošais) regulējums nacionālā TIR procedūras vienkāršojuma – pilnvarotais nosūtītājs TIR procedūrā (turpmāk - pilnvarotais TIR nosūtītājs) – izmantošanai. Muitas likuma 23. panta otrā daļa paredz, ka Ministru kabinets nosaka kārtību, kādā izsniedz, groza, aptur, atjauno un anulē pilnvarotā nosūtītāja TIR procedūrā atļauju, kā arī atļaujas izmantošanas kārtību.Saskaņā ar TIR konvencijas 49. pantu, TIR konvencijas Līgumslēdzējas puses (pamatojoties uz vienpusējiem noteikumiem, divpusējiem vai daudzpusējiem nolīgumiem) ir tiesīgas piešķirt lielākus atvieglojumus nekā ir paredzēti TIR konvencijā, pie nosacījuma, ka šādi atvieglojumi neierobežo TIR konvencijas noteikumu piemērošanu, jo īpaši TIR procedūras veikšanu. Savukārt, atbilstoši TIR konvencijas 19. panta noteikumiem, muitas dienests var pilnvarot personas muitas nodrošinājumu uzlikšanai transportlīdzeklim, piemērojot precēm TIR procedūru.Transporta un loģistikas nozarē strādājošie komersanti saskarās ar situācijām, kad, ņemot vērā VID ierobežotos finansiālos un cilvēkresursus, kā arī attālumus starp muitas iestādēm un loģistikas centriem (muitas noliktavām), TIR procedūras piemērošanas (TIR karnetes noformēšana, TIR karnetes datu apstrāde sistēmā, transportlīdzekļa kontrole un noplombēšana) noformēšana notiek ilgāk, nekā, ja komersanti būtu izvēlējušies piemērot Savienības tranzīta procedūru (it īpaši, komersantiem piemērojot Savienības tranzīta procedūras vienkāršojumu – atzītais nosūtītājs). Ņemot vērā TIR procedūras starptautisko nozīmi, izmantošanas priekšrocības un ievērojamo piemērošanas gadījumu skaitu, lai mazinātu komersantu administratīvo slogu un pārvadājuma operāciju finansiālās izmaksas, Ministru kabineta noteikumos Nr. 426 (kā arī iepriekš spēkā esošajos) iekļautas normas, kas regulē TIR procedūras vienkāršojuma - pilnvarotais nosūtītājs TIR procedūrā darbību. Minētās prasības ir iekļautas arī noteikumu projektā. Noteikumu projekta nodaļa “6. TIR nosūtītāja atļauja” tika sadalīta šādās apakšnodaļās: 6.1. Vispārīgie jautājumi”; “6.2. TIR nosūtītāja atļaujas piemērošana”; “6.3. TIR nosūtītāja atļaujas izsniegšana”; “6.4. TIR nosūtītāja atļaujas apturēšana, atjaunošana, atcelšana un anulēšana”; “6.5. TIR nosūtītāja atļaujas grozīšana”.7.1. Noteikumu projekta 6.1.apakšnodaļā iekļauti vispārīgie jautājumi, kas saistīti ar TIR nosūtītāja atļauju.Atbilstoši Muitas likuma 23.panta otrajai daļai un 25.panta pirmajai daļai, noteikumu projekta 58. punktā tiek noteikts, ka TIR nosūtītāja atļauju izsniedz, groza, aptur, atjauno, atceļ un anulē Valsts ieņēmumu dienests.Noteikumu projekta 59. punktā noteikts, ka persona visus iesniegumus un ar to saistītos dokumentus, kas saistīti ar pilnvarotā TIR nosūtītājs atļaujas saņemšanu (64. un 65. punkts), grozīšanu (86. punkts), atjaunošanu (79.) un atcelšanu (83.3. apakšpunkts) VID iesniedz papīra formā vai elektroniska dokumenta veidā (saskaņā ar Iesniegumu likumu), vai izmantojot Valsts ieņēmumu dienesta elektroniskās deklarēšanas sistēmu (EDS).Saskaņā ar noteikumu projekta 60.punktu, VID lēmumus par TIR nosūtītāja atļaujas izsniegšanu, grozīšanu, apturēšanu, atjaunošanu, atcelšanu un anulēšanu paziņo VID elektroniskās deklarēšanas sistēmā (EDS).7.2. apakšnodaļā “6.2. TIR nosūtītāja atļaujas piemērošana” iekļautais regulējums nosaka:7.2.1. ka TIR procedūras vienkāršojumu – pilnvarotais TIR nosūtītājs – piemēro Savienības un ārpussavienības preču izvešanai no Savienības muitas teritorijas (noteikumu projekta 61. punkts. Pilnvarotais TIR nosūtītājs ir tiesīgs piemērot TIR procedūru, neuzrādot preces, transportlīdzekli un TIR karneti nosūtītāja muitas iestādei. Minētājos gadījumos TIR procedūra tiek piemērota kā secīgā procedūra, atbilstoši regulas Nr. 952/2013 226. panta 3. punkta “b” apakšpunktam un 270. pantam (reeksports), regulas Nr. 2015/2446 189. panta 3. punktam, regulas Nr. 2015/2447 329. panta 5. punktam (eksports));7.2.2. preces, kuras nav atļauts nodot TIR procedūrā, piemērojot TIR procedūras vienkāršojumu - pilnvarotais TIR nosūtītājs (noteikumu projekta 62 .punkts). Tās ir:- preces, kuras ir izslēgtas no TIR garantijas sistēmas Savienības muitas teritorijā un TIR konvencijā noteiktās preces (preces, kuras aizliegts pārvadāt, izmantojot TIR karneti - noteikumu projekta 62.1. un 62.2. apakšpunkts);- ārpussavienības preces, kuras paredzēts pārvadāt ar vienu TIR karneti, ja ārpussavienības preču muitas maksājumu parāds, kas var rasties pārsniedz 100 000 *euro* (projekta 62.3. apakšpunkts). Saskaņā ar TIR konvencijas 8. panta 1. punktu garantējošajai asociācijai jāuzņemas samaksāt ievedmuitas un izvedmuitas nodokļi un citi maksājumi, kā arī soda nauda, kas jāmaksā saskaņā ar tās valsts muitas normatīvajiem aktiem, kurā ir atklāts pārkāpums saistībā ar TIR pārvadājumu. Savukārt TIR konvencijas 8. panta 3. punkts nosaka, ka katrai TIR konvencijas Līgumslēdzēja pusei jānosaka maksimālā summa par vienu TIR karneti, ko var prasīt no garantējošās asociācijas, pamatojoties uz TIR konvencijas 8. panta 1. un 2. punktu. Eiropas Savienībā reģistrētajām garantijas asociācijām minētā maksimālā summa par vienu TIR karneti ir noteikta saskaņā ar regulas Nr. 2015/2447 163. pantu – 100 000 *euro* vai līdzvērtīga summai attiecīgās valsts valūtā. Ņemot vērā iespējamos fiskālos riskus TIR procedūras pārkāpumu gadījumā, nepieciešams noteikt, ka vienkāršojuma - pilnvarotais TIR nosūtītājs - piemērošanas gadījumā, muitas maksājumu parāds, kas var rasties, nepārsniedz TIR sistēmā noteikto galvojuma summu (100 000). Ja preču muitas maksājumu parāda, kas var rasties, summa pārsniedz 100 000 *euro*,atbilstoši TIR konvencijas noteikumiem, TIR procedūru iespējams piemērot nosūtītāja muitas iestādē (vispārējā kārtībā) vai atbilstoši organizējot pārvadājuma operāciju (piemēram, vairāku konteineru vai piekabju izmantošana);- preces, kuru pārvietošanai tranzīta procedūrā (t.sk. – TIR procedūrā) ir nepieciešamas speciālās atļaujas vai licences un VID vai citu valsts iestāžu kontrole:- - stratēģiskas nozīmes preces (noteikumu projekta 62.4. apakšpunkts); - - radioaktīvās vielas, kodolmateriāli un citi jonizējošā starojuma avoti (noteikumu projekta 62.5. apakšpunkts);- - ieroči un speciālie līdzekļi (noteikumu projekta 62.6. apakšpunkts);- - narkotiskās un psihotropās vielas, šo vielu izgatavošanai paredzētie izejmateriāli (prekursori), jaunās psihoaktīvās vielas vai tās saturošie izstrādājumi un zāles, kuras satur šīs vielas (projekta 62.7. apakšpunkts);- - atkritumi (noteikumu projekta 62.8. apakšpunkts). Atkritumu definīcija ir sniegta gan Atkritumu apsaimniekošanas likumā, gan Eiropas Parlamenta un Padomes 2006. gada 14. jūnija Regulā (EK) Nr. 1013/2006 “Par atkritumu sūtījumiem”, gan Eiropas Parlamenta un Padomes 2008. gada 19. novembra direktīva 2008/98/EK “Par atkritumiem un par dažu direktīvu atcelšanu”. “Atkritumi” ir jebkura viela vai priekšmets, no kā īpašnieks atbrīvojas, ir nodomājis atbrīvoties vai ir spiests atbrīvoties;- - apdraudētie savvaļas dzīvnieki, augu sugu īpatņi un to derivāti (CITES preces) (noteikumu projekta 62.9.apakšpunkts). Konvencijā par starptautisko tirdzniecību ar apdraudētajām savvaļas dzīvnieku un augu sugām, Padomes 1996. gada 9. decembra Regulā (EK) Nr. 338/97 “Par savvaļas dzīvnieku un augu sugu aizsardzību, reglamentējot to tirdzniecību” – ir aprakstīts, kas ir īpatnis un kādos sarakstos tie ir iekļauti un kādas atļaujas to pārvietošanai nepieciešamas. Saskaņā ar Padomes 1996. gada 9. decembra Regulu (EK) Nr. 338/97 “Par savvaļas dzīvnieku un augu sugu aizsardzību, reglamentējot to tirdzniecību” - “īpatnis” ir jebkurš dzīvs vai nedzīvs A līdz D pielikumā uzskaitīto sugu dzīvnieks vai augs, jebkāda tā daļa vai atvasinājums, ko satur vai nesatur citas lietas, kā arī jebkādas citas lietas, kuras pēc pievienotajiem dokumentiem, iepakojuma, uzraksta vai etiķetes vai jebkādiem citiem apstākļiem ir vai satur šo sugu dzīvnieku vai augu daļas vai atvasinājumus, ja vien šīs daļas vai atvasinājumi nav īpaši izslēgti no šīs regulas noteikumiem vai no noteikumiem, kas attiecas uz pielikumu, kurā attiecīgās sugas ir uzskaitītas ar attiecīgu norādi attiecīgajos pielikumos. Īpatni uzskata par A līdz D pielikumā uzskaitīto sugu īpatni, ja tas vai arī daļa vai atvasinājums no tā ir cēlies no dzīvnieka vai auga, kur vismaz viens no “vecākiem” pieder pie tur uzskaitītajām sugām. Ja šāda dzīvnieka vai auga “vecāki” ir no citā pielikumā uzskaitītām sugām vai arī no sugām, no kurām tikai viena ir uzskaitīta, tad piemēro ierobežojošākā pielikuma noteikumus. Tomēr hibrīdu augu īpatņu gadījumā, ja viens no “vecākiem” ir no A pielikumā minētas sugas, ierobežojošākā pielikuma noteikumus piemēro tikai tad, ja šī suga pielikumā ir attiecīgi atzīmēta;- - citas preces, kuru tranzīts ir aizliegts vai ierobežots saskaņā ar normatīvajiem aktiem (projekta 62.10. apakšpunkts). Citas preces, kuru tranzīts ir aizliegts vai ierobežots, atbilstoši Muitas administrācijas īstenojamai misijai attiecībā uz aizliegumiem un ierobežojumiem, ko pamato, *inter alia*, ar sabiedrības morāli, sabiedrisko kārtību vai sabiedrības drošību, cilvēku, dzīvnieku vai augu dzīvības un veselības aizsardzību, vides aizsardzību, tādu nacionālo bagātību aizsardzību, kurām ir mākslas, vēstures vai arheoloģiska vērtība, un rūpnieciskā vai komerciālā īpašuma aizsardzību, ietverot kontroli attiecībā uz narkotisko vielu prekursoriem, precēm, ar kurām ir pārkāptas dažas intelektuālā īpašuma tiesības, un skaidru naudu, kā arī attiecībā uz tām īsteno zivsaimniecības saglabāšanas un pārvaldības pasākumus un tirdzniecības politikas pasākumus (sk. regulas Nr. 952/2013 134. panta 1. punkta pirmo daļu). Ņemot vērā to, ka noteikumu projekta iepriekš minētājos apakšpunktos ir noteiktas tās preču grupas, kuru tranzīta ierobežojošie un/vai aizliedzošie pasākumi ir vēsturiski noteikti ar normatīvajiem aktiem, nevajadzētu izslēgt faktu, ka tiks pieņemti jauni tiesību akti saistībā ar citu preču grupu tranzīta ierobežojumiem un aizliegumiem, līdz ar to lai izslēgtu nepieciešamību izstrādāt noteikumu projekta grozījumus, tika iestrādāts 62.10. apakšpunkts. Informācija par šādām precēm tiek regulāri publicēta VID tīmekļvietnē, kā arī iekļauta VID Integrētā tarifa vadības sistēmā (ITVS) un VID Elektroniskā muitas datu apstrādes sistēmā (EMDAS);7.2.3. pilnvarotā TIR nosūtītāja pienākumu, piemērojot TIR procedūru, izmantot VID apstiprinātos muitas nodrošinājumus un pilnvarotā TIR nosūtītāja zīmogu (projekta 63. punkts);7.3. Noteikumu projekta 1. un 2. pielikumā ir noteikti pilnvarotā TIR nosūtītāja plombas un zīmoga parametri un tehniskā specifikācija.7.4. apakšnodaļā “6.3. TIR nosūtītāja atļaujas izsniegšana” iekļautais regulējums nosaka:7.4.1. informāciju, kas ir norādama pieteikumā pilnvarotā TIR nosūtītāja atļaujas saņemšanai, pieteikumam pievienojamos dokumentus (noteikumu projekta 64., 65. un 66. punkts). 7.4.2. kritērijus, kuriem jāatbilst personai, lai saņemtu TIR procedūras vienkāršojuma – pilnvarotā TIR nosūtītāja atļauju:- Personām jāatbilst vispārīgiem Eiropas Savienības muitas likumdošanā noteiktajiem vienkāršojumu piešķiršanas kritērijiem (piemēram, regulas Nr. 952/2013 39. panta “a” un “c” punktā, Deleģētas regulas 191. panta 1. punkta “a” apakšpunktā noteiktie); *mutatis mutandis* TIR konvencijā noteiktajiem kritērijiem (TIR Konvencijas 9.pielikuma II daļa), lai persona saņemtu piekļuvi TIR procedūrai (ņemot vērā, ka pilnvarotais TIR nosūtītājs rīkojas kā TIR karnetes turētāja pārstāvis un pats neveic preču pārvadājumu). Minēto kritēriju atbilstības pārbaudi jāveic VID un garantijas asociācijai, garantijas asociācijai pārbaudot personas atbilstību tiem kritērijiem, kuru pārbaudē jāizmanto garantijas asociācijas ekskluzīvā kompetencē esošā informācija (noteikumu projekta 67. punkts un 70. punkts**).** Izvērtējot personas atbilstību noteikumu projekta 67.2.apakšpunktā noteiktajam kritērijam, ņem vērā sodāmību, kas nav dzēsta vai noņemta Krimināllikumā noteiktajā kārtībā;- ja persona ir saņēmusi TIR karnetes turētāja atļauju (TIR sistēmas dalībniece), garantijas asociācija pārliecinās vai personai nav pārkāpumu TIR procedūras piemērošanā (t.sk. TIR konvencijas dalībvalstu neatrisināti pieprasījumi un pretenzijas. Noteikumu projekta 70.1. apakšpunkts);- ja persona nav saņēmusi TIR karnetes turētāja atļauju (nav TIR sistēmas dalībniece), personai jāsaņem garantijas asociācijas asociētā biedra statuss (noteikumu projekta 70.2.1. apakšpunkts). Garantijas asociācija ir atbildīga par starptautiskās garantiju ķēdes efektīvu funkcionēšanu Latvijas Republikā. Saskaņā ar TIR konvencijas 9. pielikuma II daļas 2. punktu, garantijas asociācija ir tiesīga noteikt papildu kritērijus personas piekļūšanai TIR procedūrai (personas tiesības piedalīties TIR procedūrās piemērošanā). Atbilstoši organizatoriskajam veidam garantijas asociācijai ir noteikts Biedrības statuss, bet TIR karnetes turētāji ir garantijas asociācijas biedri. Sakarā ar to, ka personai, kas lūdz piešķirt pilnvarotā TIR nosūtītāja atļauju, jāsaņem piekļuve TIR procedūrai (ņemot vērā, ka pilnvarotais TIR nosūtītājs rīkojas kā TIR karnetes turētāja pārstāvis), personai jākļūst par garantijas asociācijas asociēto biedru. - Garantijas asociācijai jāpārliecinās par personas zināšanām TIR Konvencijas piemērošanā (pārbaude nav attiecināma uz TIR karnetes turētājiem, kuri jau pierādīja zināšanu esamību, lai saņemtu TIR karnetes turētāja statusu) (noteikumu projekta 70.2.3. apakšpunkts). Garantējošā asociācija ir noteikusi kārtību, kurā tiek pārbaudītas personas zināšanas TIR Konvencijas piemērošanā: persona ir saņēmusi Latvijas Republikas Satiksmes Ministrijas profesionālās kompetences sertifikātu - starptautiskie kravu pārvadājumi;7.4.3. kārtību, kādā VID un garantijas asociācija izvērtē personas atbilstību kritērijiem un veic informācijas apmaiņu (noteikumu projekta 68., 69., 71., 72., 73. un 76. punkts);7.4.4. informāciju, kas tiek norādīta pilnvarotā TIR nosūtītāja atļaujā (noteikumu projekta 74. punkts);7.4.5. ka VID nodrošina personai, kas ir saņēmusi pilnvarotā TIR nosūtītāja atļauju, iespēju izmantot informācijas sistēmas (datorizēto tranzīta kontroles sistēmu) tādā apjomā, lai VID un atļaujas turētājs varētu veikt visas muitošanai nepieciešamās darbības atbilstoši TIR nosūtītāja atļaujas nosacījumiem (noteikumu projekta 75. punkts).7.5. apakšnodaļā “6.4. TIR nosūtītāja atļaujas apturēšana, atjaunošana, atcelšana un anulēšana” iekļautais regulējums nosaka:- kārtību, kādā garantijas asociācija informē VID par pilnvarotā TIR nosūtītāja atļaujas turētāja neatbilstību noteiktajiem kritērijiem un neatbilstību novēršanu (noteikumu projekta 77. un 81. punkts);- kārtību, kādā VID aptur, atjauno, atcel un anulē pilnvarotā TIR nosūtītāja atļauju (noteikumu projekta 78., 80., 82., 83. un 84. punkts). - personas pienākumu 80 dienu laikā novērst konstatētās neatbilstības un par to informēt Valsts ieņēmumu dienestu, lai atjaunotu pilnvarotā TIR nosūtītāja atļauju (noteikumu projekta 79. punkts).;- kārtību, kādā VID informē garantijas asociāciju par lēmumu apturēt, atjaunot, atcelt un anulēt pilnvarotā TIR nosūtītāja atļauju (noteikumu projekta 85. punkts).7.6. apakšnodaļā “6.5. TIR nosūtītāja atļaujas grozīšana” iekļautais regulējums nosaka:- personas pienākumu piecu darbdienu laikā informēt VID par grozījumiem pilnvarotā TIR nosūtītāja atļaujas pieteikumā sniegtajā informācijā un pievienotajos dokumentos, kā arī informācijas saturu (noteikumu projekta 86. un 87. punkts);- kārtību, kādā VID groza pilnvarotā TIR nosūtītāja atļauju vai pieņem lēmumu atteikt atļaujas grozīšanu (noteikumu projekta 88. un 89. punkts);- kārtību, kādā VID informē garantijas asociāciju par lēmumu grozīt pilnvarotā TIR nosūtītāja atļauju (noteikumu projekta 90. punkts).8. Noteikumu projektā veicot tikai nodaļas strukturālos grozījumus (sadalot apakšnodaļās) un precizējumus (sk. anotācijas 8.4. apakšpunktu), iekļauts Ministru kabineta noteikumu Nr. 426 nodaļas “V. Citi nosacījumi tranzīta procedūras piemērošanai un pabeigšanai” un 5.punkta (punkts pārcelts) regulējums. 8.1. Noteikumu projektā apakšnodaļā “7.1. Personas rīcība, konstatējot pēc preču izlaišanas tranzīta procedūrā un pirms preču pārvietošanas uzsākšanas, deklarācijā neprecīzu informāciju” ir iekļauts Ministru kabineta noteikumu Nr. 426 5. punktā noteiktais regulējums (regulējums nav grozīts), kas skaidro procedūras izmantotāja (Savienības tranzīta procedūra), TIR karnetes turētāja (TIR procedūra) vai personas, kas saņēmusi atzītā nosūtītāja vai TIR nosūtītāja atļauju, pienākumus konstatējot, pēc preču izlaišanas tranzīta procedūrā, bet pirms atbilstošā pārvadājuma uzsākšanas, nekorekto informāciju tranzīta deklarācijā, pilnveido muitas uzraudzību minētajās situācijās.Regulas Nr. 952/2013 233. panta 1. punktā noteikts, ka Savienības tranzīta procedūras izmantotājs ir atbildīgs par: preču neskartu nogādāšanu galamērķa muitas iestādē; muitas dienestu (nosūtītāja muitas iestādes) noteikto preču identifikācijas nodrošināšanas pasākumu pienācīgu izpildīšanu; ar procedūru saistīto muitas noteikumu ievērošanu. Atbilstošais normatīvais regulējums, attiecībā uz TIR karnetes turētāja pienākumiem, noteikts arī TIR konvencijā (sk. TIR konvencijas 1.panta “o” punktu, 19.pantu, 20.pantu u.c.).Galamērķa muitas iestādei, noslēdzot tranzīta procedūru, kā arī veicot muitas kontroli, jāuzskata tranzīta deklarācijā norādītie dati par precīziem un atbilstošiem faktiskajai informācijai (procedūras piemērošanas laikā) par precēm un pārvadājumu. Līdz ar to, jebkuras atšķirības starp tranzīta deklarācijas datiem un faktisko informāciju, kas ir pieejama galamērķa muitas iestādei, par precēm un pārvadājumu, tiek uzskatītas par faktiem, kas liecina par nepareizu tranzīta procedūras izpildi (pārkāpumi, kas notika preču pārvietošanas laikā).Saskaņā ar regulas Nr. 952/2013 15. panta 2. punktu persona, kas muitas dienestiem iesniedz muitas deklarāciju, kļūst atbildīga:- par deklarācijā sniegtās informācijas pareizību un pilnīgumu;- visu to dokumentu īstumu, pareizību un spēkā esamību, kas pamato deklarāciju; - attiecīgā gadījumā – par visu pienākumu izpildi saistībā ar attiecīgās muitas procedūras piemērošanu konkrētajām precēm vai ar atļauto darbību veikšanu.Ja tiek konstatētas neatbilstības starp tranzīta deklarācijas datiem un faktisko informāciju, kas ir pieejama galamērķa muitas iestādei, persona, pabeidzot tranzīta procedūru, ir tiesīga sniegt skaidrojumus par neatbilstību iemesliem un apliecinājumus, ka neatbilstības pastāvēja procedūras piemērošanas brīdī.Neskatoties uz to, ka persona var tikt saukta pie atbildības saskaņā ar regulas Nr. 952/2013 15 .panta 2. punktā noteikto, lai mazinātu administratīvo slogu komersantiem (jo galamērķa muitas iestāde var atrasties citā ES dalībvalstī vai pat trešajā valstī), tranzīta deklarāciju ar neprecīzu informāciju, pie nosacījuma, ka atbilstošs preču pārvadājums vēl nav uzsākts (preces atrodas nosūtītāja muitas iestādē vai atzītā nosūtītāja vai TIR nosūtītāja atļaujā noteiktajā vietā), jāļauj noslēgt nosūtītāja muitas iestādē (kļūst par galamērķa muitas iestādi). Minētajai personai par konstatēto neatbilstību jāinformē nosūtītāja muitas iestādes amatpersona klātienē (iesniedzot iesniegumu) vai nosūtot iesniegumu uz nosūtītājas muitas iestādes elektroniskā pasta adresi. Nosūtītājas muitas iestādes amatpersona, izskatot iesniegumu informē par turpmāko rīcību ar precēm (vai tiks veikta muitas kontrole, saskaņo preču nodošanu nākamajā muitas procedūrā vai pagaidu uzglabāšanā). 8.2. Noteikumu projekta apakšnodaļā “7.2. Preču pārvietošana ar stacionārām transporta iekārtām” ir iekļauts Ministru kabineta noteikumu Nr. 426 54., 55. un 56. punkta regulējums. Regulas Nr. 2015/2447 321. pants nosaka prasības preču pārvietošanai, piemērojot Savienības tranzīta procedūru, ja pārvietošanai izmanto stacionārās transporta iekārtas. Regulas Nr. 2015/2447 1. panta 2. punkta 12) apakšpunktā ir noteikts, ka stacionāra transporta iekārta ir tehniski līdzekļi, kurus izmanto, lai nepārtraukti nogādātu tādas preces kā elektroenerģija, gāze un nafta.Atbilstoši regulas Nr. 2015/2447 321. pantā noteiktajam, noteikumu projekts nosaka noteikumus, kas attiecas uz Savienības tranzīta procedūras piemērošanu gāzei un naftas produktiem, kurus pārvieto pa cauruļvadiem, un elektroenerģijai. Saskaņā ar regulas Nr. 2015/2447 321. panta 3. punkta otro daļu (ar stacionāro transporta iekārtu pārvietojamo preču muitas uzraudzības metožu noteikšana) noteikumu projekta 93.3., 94.2. un 95.2. apakšpunktos noteiks, ka procedūras izmantotājs nodrošina Savienības tranzīta procedūras pieteikšanu, precu izlaišanu Savienības tranzīta procedūrā, Savienības tranzīta procedūras izpildi, Savienības tranzīta procedūras pabeigšanu un informācijas apmaiņu muitas iestādes noteiktajā kārtībā.8.3. Noteikumu projekta apakšnodaļā “7.3. Preču pārvietošana ar dzelzceļa transportu” ir iekļauts Ministru kabineta noteikumu Nr. 426 57. un 57.1 punkta regulējums.8.3.1. Saskaņā ar regulas Nr. 2016/341 24. pantu un 45. panta “b” punktu, līdz Īstenošanas lēmuma 2014/255/ES pielikumā minētās NCTS jaunināšanas beigu datumiem, ja ir garantēta to Savienības pasākumu īstenošana, kas attiecas uz precēm, kurām piemērota Savienības tranzīta procedūra, attiecībā uz precēm, kuras nav nepieciešams pārvietot uz citas dalībvalsts teritoriju, katrai dalībvalstij ir tiesības turpināt piemērot citas Savienības tranzīta procedūras papīra formā attiecībā uz precēm, kuras pārvadā pa dzelzceļu.Ministru kabineta noteikumu Nr. 426 (kā arī citos iepriekšējos Ministra kabineta noteikumos “Muitas procedūras – tranzīts – piemērošanas noteikumi”) 57. punktā tika noteikts tranzīta procedūras vienkāršojums, piemērojot tranzīta procedūru precēm, kuras pārvieto pa dzelzceļu Latvijas Republikas teritorijā (pārvadājums nenotiks pa citu ES dalībvalstu teritoriju), kad par tranzīta deklarāciju var izmantot starptautisko dzelzceļa pavadzīmi (atbilstoši 1951. gada 1. novembra Nolīgumam par starptautisko (dzelzceļa) kravu satiksmi). Ievērojot minēto, noteikumu projekta 96. punkts pārņem Ministru kabineta noteikumu Nr. 426 57. punktā noteikto regulējumu, kas būs spēkā pārejas periodā, līdz regulas Nr. 2016/341 24. pantā noteiktajam datumam.Saskaņā ar regulas Nr. 952/2013 89. panta 8. punktu tiek noteikti gadījumi, kad nav jāiesniedz galvojums muitas parādam, kas var rasties. Atbilstoši minētajai normai, Savienības tranzīta procedūras izmantotāji, kas, piemērojot tranzīta procedūru precēm, izmanto dzelzceļa transportu, netiek atbrīvoti no pienākuma iesniegt galvojumu muitas parādam, kas var rasties.Saskaņā ar regulas Nr. 2015/2446 191. pantu tiek noteikti vispārēji noteikumi par Savienības tranzīta procedūras vienkāršojumu atļaujām, t.sk. 1. punktā nosakot, ka tranzīta procedūras vienkāršojumu atļaujas piešķir, ja iesnieguma iesniedzējs:- veic uzņēmējdarbību Savienības muitas teritorijā;- paziņo, ka regulāri izmantos Savienības tranzītu;- izpilda regulas Nr. 952/2013 39. panta “a”, “b” un “d”  apakšpunktā noteiktos kritērijus.Regulas Nr. 2015/2446 191. panta un regulas Nr. 952/2013 39. panta noteikumi *mutatis mutandis* jāattiecina arī uz nacionālajiem Savienības tranzīta procedūras vienkāršojumiem.Atbilstoši minētā dzelzceļa transporta vienkāršojuma specifikai (procedūras pieteikšana, piemērošana, izpilde un pabeigšana), tika noteikti šādi nosacījumi starptautiskās dzelzceļa pavadzīmes atbilstoši 1951. gada 1. novembra Nolīgumam par starptautisko (dzelzceļa) kravu satiksmi izmantošanai kā tranzīta deklarāciju, proti - ja procedūras izmantotājs:- ir dzelzceļa uzņēmums (Latvijas Republikā reģistrēta persona, kura kā pārvadātājs pārvieto preces Latvijas Republikas teritorijā, izmantojot dzelzceļa transportu);- regulāri izmanto Savienības tranzīta procedūru;- nav sodāmības par Muitas likuma 28. pantā noteiktajiem nopietniem vai atkārtotiem muitas vai nodokļu noteikumu pārkāpumiem (personai nav sodāmību, kas nav dzēsta vai noņemta Krimināllikumā noteiktajā kārtībā);- ir saņēmis atļauju izmantot vispārējo galvojumu;- nodrošina Savienības tranzīta procedūras pieteikšanu, precu izlaišanu Savienības tranzīta procedūrā, Savienības tranzīta procedūras izpildi, Savienības tranzīta procedūras pabeigšanu un informācijas apmaiņu muitas iestādes noteiktajā kārtībā (preču muitas uzraudzības metodikas noteikšana, ja tiek izmantots šāds tranzīta procedūras vienkāršojums).8.3.2. Savienības tranzīta procedūrā nodotās preces jāuzrāda galamērķa muitas iestādei nosūtītāja muitas iestādes noteiktajā termiņā. Nosūtītāja muitas iestādes noteiktais termiņš ir saistošs citām muitas iestādēm (galamērķa, tranzīta) un šīs iestādes to nedrīkst mainīt (regulas Nr. 952/2013 233. panta 1. un 3. punkts, regulas Nr. 2015/2447 297. panta 2. punkts). Nosūtītāja muitas iestādei, nosakot šādu termiņu, jāņem vērā: pārvadājuma maršruts; transportlīdzeklis; tiesību akti par pārvadāšanu vai citi tiesību akti, kas varētu ietekmēt termiņa noteikšanu; visa attiecīgā informācija, ko paziņojis Savienības tranzīta procedūras izmantotājs (regulas Nr. 2015/2447 297. panta 1. punkts). Savukārt, regulas Nr. 2015/2447 314. panta 2. punkta “b” apakšpunkts nosaka, ka atzītais nosūtītājs (regulas Nr. 952/2013 233. panta 4. punkta “a” apakšpunkts),piemērojot precēm Savienības tranzīta procedūru, elektroniskajā tranzīta sistēmā ieraksta termiņu, kas noteikts saskaņā ar regulas Nr. 2015/2447 297. pantu un kurā preces uzrāda galamērķa muitas iestādē.Atbilstoši minētajam, Eiropas Savienības tiesību akti muitas jomā nosaka tikai kritērijus Savienības tranzīta procedūras izpildes termiņa noteikšanai. Savukārt Eiropas Savienības dalībvalstis maksimālo procedūras izpildes termiņu nosaka, iestrādājot atbilstošos ierobežojumus muitas tranzīta kontroles sistēmās (Latvijas Republikā - Elektroniskās muitas datu apstrādes sistēmas (EMDAS) Tranzīta kontroles sistēmā). Ņemot vērā dzelzceļa pārvadājumu specifiku, kā arī laika apstākļu ietekmi uz atsevišķu preču kategoriju apstrādes iespējamību terminālos un nodošanu jūras pārvadājumiem, Ministru kabineta noteikumu Nr. 426 57.1punktā tika noteikts atbilstošais maksimālais Savienības tranzīta procedūras izpildes termiņš. Noteiktais termiņš ir lielāks nekā iepriekš dzelzceļa pārvadājumos piemērojamais, kas ir saistīts ar preču specifiku (t.sk. pārvietojamo preču fizikāli ķīmiskās īpašības laika apstākļu ietekmē). Nosakot šādu maksimālo terminu, jāņem vērā arī pārvadājumu organizēšanas un muitas formalitāšu kārtošanas specifiku – piemērojot minētajos gadījumos tranzīta procedūru, procedūras izmantotājam jānodrošina arī atbilstošo procesu (transportēšana, pārvadājuma īslaicīga apturēšana (atbilstoši dzelzceļa pārvadājumu tehnoloģijai), preču nodošana terminālim u.c.) uzraudzību. Šādu procesu efektīvo kontroli ir spējīgs nodrošināt dzelzceļa operators – kā pārvadātājs vai atzītais uzņēmējs (regulas Nr. 952/2013 38. pants) – kā starptautiskās piegādes ķēdes dalībnieks. Atbilstoši atzītā uzņēmēja (AEO) koncepcijai atzītie uzņēmēji ir personas, “kuras brīvprātīgi nodrošina atbilstību dažādiem kritērijiem, cieši sadarbojas ar muitas dienestiem, lai sasniegtu kopīgu mērķi attiecībā uz piegādes ķēdes drošību. Šīs koncepcijas pamatā ir cieša muitas partnerība ar uzņēmēju. Tas nozīmē, ka attiecību pamatā starp muitu un AEO vienmēr jābūt savstarpējas pārredzamības, pareizības, taisnīguma un atbildības principiem. Muita sagaida, ka AEO darbosies saskaņā ar tiesību aktiem muitas jomā un informēs muitu par jebkurām grūtībām šo tiesību aktu ievērošanā. Muitai jānodrošina atbalsts šā mērķa sasniegšanai”.[[3]](#footnote-3)Noteikumu projekts paredz (97. un 98. punkts. Regulējums nav grozīts), ka nosūtītāja muitas iestāde vai persona, kas saņēmusi regulas Nr. 952/2013 233. panta 4. punkta “a” apakšpunktā minēto atzītā nosūtītāja atļauju, nosaka tranzīta procedūras pabeigšanas termiņu līdz 40 dienām, ja ir ievēroti šādi nosacījumi:- procedūras izmantotājs ir dzelzceļa uzņēmumsvai atzītais uzņēmējs (regulas Nr.952/2013 38. pants). Atbilstoši noteikumu projekta definīcijai (2.1 .apakšpunkts) – dzelzceļa uzņēmums – Latvijas Republikā reģistrēta persona, kura kā pārvadātājs pārvieto preces Latvijas Republikas teritorijā, izmantojot dzelzceļa transportu;- tranzīta procedūru piemēro atsevišķu preču kategoriju precēm, ko pārvieto pa dzelzceļu laika periodā no 1. novembra līdz 31. martam. Pamatojoties uz dzelzceļa operatoru (dzelzceļa uzņēmumi) sniegto informāciju, noteikumu projekts nosaka laika periodu (laika apstākļi būtiski ietekme dzelzceļa pārvadājumus) un preču kategorijas (pārvietojamo preču fizikāli ķīmiskās īpašības, laika apstākļu ietekmē, var aizkavēt pārvadājuma pabeigšanu vai preču nodošanu saņēmējam).8.4. No Ministru kabineta noteikumiem Nr. 426 (58. punkts) ar nelieliem precizējumiem ir pārņemts regulējums, kas nosaka nosacījumus, kad galamērķa muitas iestādeivai atzītajam saņēmējamkonstatējot uzrādītās preces daudzuma neatbilstību Savienības tranzīta deklarācijā norādītajam daudzumam, iztrūkstošās preces neuzskata par izņemtām no muitas uzraudzības Savienības muitas teritorijā, proti, tiek uzskatīts, ka visas nosūtītāja muitas iestādē faktiski uzrādītās un Savienības tranzīta procedūrā nodotās preces ir uzrādītas galamērķa muitas iestādei (noteikumu projekta apakšnodaļa “7.4. Iztrūkstošās preces”). Spēkā esošais regulējums tika precizēts, nosakot, ka:- *atzītais saņēmējs* ir persona, kas saņēmusi regulas Nr. 952/2013 233. panta 4. punkta "b" apakšpunktā noteikto atzītā saņēmēja statusu (noteikumu projekta 99. punkta pirmais teikums – pievienota atsauce uz regulas Nr. 952/2013 233. panta 4. punkta "b" apakšpunktu);- noteikumu projekta 99.5. apakšpunktā noteiktos dokumentus procedūras izmantotājs iesniedz VID papīra formā vai elektroniska dokumenta veidā (saskaņā ar Iesniegumu likumu), vai izmantojot Valsts ieņēmumu dienesta elektroniskās deklarēšanas sistēmu (EDS); - noteikumu projekta 99.5. apakšpunktā noteiktos dokumentus VID ir tiesīgs iesniegt preču pārvadātājs vai atzītais saņēmējs (noteikumu projekta 100. punkts, sk. anotācijas 8.4.6. apakšpunktu). Noteikumu projekta 99. punkts ir attiecināms uz transportlīdzekļiem un konteineriem, kas atbilst regulas Nr. 2015/2447 300. pantā un starptautiskajos normatīvajos aktos minētajiem kritērijiem[[4]](#footnote-4). Projekta 99.1.-99.5. apakšpunktā ir noteikti nosacījumi, kurus ievērojot būtu iespējams uzskatīt, ka Savienības tranzīta procedūras izpildes laikā, preces netika izņemtas no muitas uzraudzības (galamērķa muitas iestādē konstatēta neatbilstība ir saistīta ar preču nosūtītāja pieļautajām kļūdām - kļūdas pavaddokumentos vai iekraušanas darbos):8.4.1. preces transportlīdzeklī vai konteinerā ar kuru tās pārvieto Savienības tranzīta procedūrā ir iekrautas ārpus Savienības muitas teritorijas un Savienības muitas teritorijā nav veikta transportlīdzekļa vai konteinera atvēršana. Minētais nosacījums ir izpildīts arī tad, ja Savienības muitas teritorijā transportlīdzekļa vai konteinera atvēršanu izdara muitas dienesti vai citi kompetentie dienesti (noteikumu projekta 99.1 apakšpunkts);8.4.2. transportlīdzeklim vai konteineram ir uzlikta trešās valsts muitas iestādes plomba vai preču nosūtītāja kravas plomba un tā atbilst starptautiskajiem kravas nodrošinājumu (plombu) standartiem (piemēram, ISO  17712:2013 “*Freight containers - Mechanical seals*”) vai regulas Nr. 2015/2447 301. panta 1. punktā noteiktajiem parametriem un tehniskajai specifikācijai, tā ir norādīta pārvadājuma dokumentos vai precēm trešajā valstī noformētajos muitas dokumentos un tā ir neskarta. Šo nosacījumu neattiecina uz starptautiskajiem preču pārvadājumiem ar autotransportu, ja preces ieved Eiropas Savienībā, šķērsojot sauszemes robežu ar trešo valsti (noteikumu projekta 99.2 apakšpunkts).Minētajos starptautiskajos pārvadājumos ar autotransportu preču nosūtītāja vai trešās valsts muitas plombas ne vienmēr tiek izmantotas vai, veicot kontroli vai nu trešajā valstī pirms izvešanas no tās, vai arī Savienības muitas iestādē tūlīt pēc transportlīdzekļa ierašanās minētajā muitas iestādē, tiek noņemtas. Autopārvadājumos, šķērsojot sauszemes robežu ar trešo valsti, preces uzrāda muitas iestādei uzreiz pēc robežas šķērsošanas. Līdz ar to, ja tiek ievērots noteikumu projekta 99.3. apakšpunktā minētais nosacījums (piemērojot procedūru nosūtītāja muitas iestādē – t.i. ievešanas muitas iestāde uz ārējās robežas - transportlīdzeklim vai konteineram ir uzlikta muitas plomba), lai vērtētu, vai iztrūkstošās preces neuzskata par izņemtām no muitas uzraudzības Savienības muitas teritorijā, nav nepieciešama prasība, ka autotransportlīdzeklim ir uzlikta trešās valsts muitas iestādes plomba vai preču nosūtītāja kravas plomba.Apakšpunktā noteiktais nosacījums jāattiecina uz citiem pārvadājumu veidiem, kad preces pirms Savienības tranzīta procedūras piemērošanas tika pārvietotas vai uzglabātas Savienības muitas teritorijā (piemēram: konteiners, kurš ar jūras transportu nogādāts ostā un tika uzglabāts brīvajā zonā; dzelzceļa vagoni, kurus pārvieto no robežšķērsošanas vietas līdz nodošanas stacijai);8.4.3. piemērojot Savienības tranzīta procedūru, transportlīdzeklim vai konteineram tika uzlikta muitas plomba vai atzītā nosūtītāja (regulas Nr. 952/2013 233. panta 4. punkta “a” apakšpunkts) plomba saskaņā ar atļauju un tā ir neskarta (noteikumu projekta 99.3 apakšpunkts);8.4.4. transportlīdzeklim vai konteineram nav bojājumu, kas liecina par iespēju piekļūt precei vai, kas liecina par varbūtēju piekļuvi precēm (noteikumu projekta 99.4 apakšpunkts);8.4.5. Noteikumu projekta 99.5. apakšpunkts nosaka, ka procedūras izmantotājs, lai apstiprinātu, ka preču iztrūkums pastāvēja procedūras pieteikšanas brīdi, iesniedz VID dokumentu, kurā tiek norādīts informācijas apstiprinājums, kas apliecina dokumentos norādītā preču daudzuma neatbilstu faktiskajam preču daudzumam. Kā dokumentāro apstiprinājumu, ka preču iztrūkums pastāvēja procedūras pieteikšanas brīdi, izmanto papīra formā vai elektronisko dokumentu, kuru izsniedza:- preču nosūtītājs, vai - preču pārvadātājs, kas ievedis preces tieši no ārpus Savienības muitas teritorijas, vai - starptautiskajos dzelzceļa kravu pārvadājumos - atzītais saņēmējs.Minētajos dokumentos jānorāda nosūtītāja, pārvadātāja vai atzītā saņēmēja (starptautiskie dzelzceļa pārvadājumi) rekvizīti – nosaukums, adrese, reģistrācijas numurs (ja tāds ir), paraksts, dokumenta sagatavošanas datums. Gadījumā, ja elektroniskajiem dokumentiem kādas no iepriekš noteiktajām prasībām tehniski nav iespējams piemērot, tās elektroniskajiem dokumentiem nepiemēro, piemēram, pašrocīgs paraksts. Šāda piemērošana ir noteikta Ministru kabineta 2018. gada 4. septembra noteikumu Nr. 558 “Dokumentu izstrādāšanas un noformēšanas kārtība” 6. punktā - elektroniskajam dokumentam nepiemēro tās papīra dokumentam noteiktās prasības, kuru īstenošana elektroniskajam dokumentam tehniski nav iespējama.Informāciju par neatbilstībām pārvadājuma dokumentos (dokumentos norādītais preču daudzums neatbilst faktiskajam preču daudzumam) var sniegt preču nosūtītājs vai pārvadātājs, kas pieņēma preces pārvadājumam un ieved preces Savienības muitas teritorijā (piemēram, jūras pārvadājumos – kuģu līnija, dzelzceļa pārvadājumos – dzelzceļa operators, savukārt autopārvadājumos – pārvadātājs, kurš ir noslēdzis ar nosūtītāju pārvadājuma līgumu (piemēram, CMR)), vai starptautiskajos dzelzceļa kravu pārvadājumos atzītais saņēmējs;8.4.6. Noteikumu projektā ir iekļauta jauna norma (100. punkts), kas papildina spēkā esošo regulējumu, nosakot, ka 99.5. apakšpunktā noteiktos dokumentus VID ir tiesīgs iesniegt arī preču pārvadātājs vai atzītais saņēmējs. Noteikumu projekta 100. punkts nepaplašina spēkā esošajā regulējumā noteikto personu loku, kuri ir tiesīgi sagatavot noteikumu projekta 99.5. apakšpunktā noteiktos dokumentus. Ar jauno normu tiek noteiktas papildu personas, kuras ir tiesīgas iesniegt dokumentus VID, kurus sagatavoja noteikumu projekta 99.5. apakšpunktā noteiktās personas.Praksē tiek konstatēti gadījumi, ka minētie dokumenti ir jau pieejami pārvadātājam vai atzītajam saņēmējam (preču nosūtītājs ir konstatējis kļūdu un pēc preču nosūtīšanas (tranzīta procedūras piemērošanas) ir nosūtījis pārvadātājam vai atzītajam saņēmējam šādu dokumentu). Atbilstoši minētajam, lai samazinātu procedūras izmantotājam administratīvo slogu, VID nepieprasīs procedūras izmantotājam iesniegt noteikumu projekta 99.5. apakšpunktā noteiktos dokumentus, ja tos jau ir iesniedzis pārvadātājs vai atzītais saņēmējs. Ja preces netika pārvietotas starptautisko dzelzceļa kravu pārvadājumu ietvaros, atzītais saņēmējs (ievērojot 99.5. apakšpunktā noteiktos nosacījumus) ir tiesīgs iesniegt preču nosūtītāja dokumentu vai pārvadātāja, kurš atbilstošo transportlīdzekli vai konteineru ievedis tieši no teritorijas, kas atrodas ārpus Savienības muitas teritorijas, dokumentu.8.4.6. Noteikumu projektā ir iekļauta jauna norma (101.  punkts), kas nosaka, ka procedūras izmantotājs, preču pārvadātājs vai atzītais saņēmējs 99.5. apakšpunktā noteiktos dokumentus ar iesniegumu iesniedz VID, papīra formā, elektroniska dokumenta veidā, vai izmantojot VID elektroniskās deklarēšanas sistēmu (dokumentus pievieno iesniegumam). 9. Noteikumu projektā bez precizējumiem un papildinājumiem saglabāts Ministru kabineta noteikumos Nr.426 noteiktais spēkā esošais regulējums par tranzīta deklarācijas atzīšana par nederīgu pēc preču izlaišanas (8.nodaļa - 102. un 103. punkts).Deleģētas regulas 148. panta 4. punkta “b” un “c” apakšpunktos ir paredzēti tranzīta deklarācijas atzīšanas par nederīgu gadījumi. Lai VID izvērtētu iesniegumu par tranzīta deklarāciju atzīšanu par nederīgu pēc preču izlaišanas pamatotību, noteikumu projekta 102. punktā un 103.1. apakšpunktā ir noteikts procedūras izmantotāja un TIR karnetes turētāja pienākums iesniegt iesniegumu par tranzīta deklarācijas atzīšanu par nederīgu un uzrādīt preces nosūtītāja muitas iestādei, kā arī saskaņot turpmākās darbības (t.sk. ar precēm) ar nosūtītāja muitas iestādi. Noteikuma projekta 102. punktā minēto iesniegumu, persona iesniedz VID papīra formātā vai elektroniska dokumenta veidā, vai izmantojot VID Elektroniskās deklarēšanas sistēmu.Tiek konstatēti gadījumi, kad neuzmanības vai tehniskas kļūdas dēļ nosūtītāja muitas iestādei vienam preču pārvadājumam (tranzīta operācijai) tiek iesniegtas vairākas identiskas tranzīta deklarācijas. Par identiskām tranzīta deklarācijām jāuzskata deklarācijas, kas satur identisku informāciju par preci (preču veids, daudzums), transportlīdzekli, uzlikto muitas plombu, preču pavaddokumentiem u.c. tranzīta operācijas informāciju. Lai mazinātu administratīvo slogu personām, noteikumu projekta 103.2 .apakšpunktā ir noteikts, ka, ja procedūras izmantotājs vai TIR karnetes turētājs kļūdaini ir izveidojis precei vairāk kā vienu tranzīta deklarāciju ar identisku informāciju, iesniedzot VID iesniegumu par tranzīta deklarācijas atzīšanu par nederīgu pēc preču izlaišanas, preces atļauts neuzrādīt nosūtītāja muitas iestādei un turpināt piemērotās tranzīta procedūras izpildi.10. Noteikumu projekta 9. nodaļas “Noslēguma jautājumi” regulējums nosaka, ka:- tiek atzīti par spēku zaudējušiem Ministru kabineta noteikumi Nr. 426 (noteikumu projekta 104. punkts);- TIR karnetes turētāja atļaujas un TIR nosūtītāja atļaujas, kas izsniegtas personām pirms noteikumu projekta spēkā stāšanās, būs derīgas (noteikumu projekta 105. punkts);.- Savienības tranzīta procedūras vienkāršojumu, kas ir noteikts saskaņā ar regulas Nr. 2016/341 24. pantu un 45. panta “b” punktu un, kas tika piemērots arī pirms noteikumu projekta spēkā stāšanās saskaņā ar VID iepriekš saskaņoto muitas uzraudzības nodrošināšanas metodiku, turpina piemērot līdz minētā vienkāršojuma atcelšanai (noteikumu projekta 106. punkts). |
| 3. | Projekta izstrādē iesaistītās institūcijas | Finanšu ministrija un VID. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Dzelzceļa operatori (pārvadātāji);Latvijas Republikā reģistrētie TIR karnetes turētāji (garantijas asociācijas biedri);Savienības tranzīta procedūras izmantotāji. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts pārņem spēkā esošo nacionālo tranzīta procedūras piemērošanas normatīvo regulējumu, kas noteikts ar Ministru kabineta noteikumiem Nr. 426 (veicot redakcionālos labojumus (noteikumu struktūra)), kā arī ievieš grozījumus, kas samazina administratīvo slogu komersantiem un ievieš elektroniskos procesus TIR karnetes turētāju atļaujas izsniegšanā un administrēšanā.Noteikumu projektā, lai samazinātu administratīvo slogu Savienības tranzīta procedūras izmantotājiem, piesakot Savienības tranzīta procedūru, ir pārskatīts regulējums, un noteikti gadījumi, kad:* Aprēķinā par muitas maksājumu parādu, kas var rasties nav jānorāda informācija par pievienotās vērtības nodokļa parāda, kas var rasties summu, ja persona ir atbrīvota no muitas maksājumu parāda par pievienotās vērtības nodokli galvojuma iesniegšanas;
* Savienības tranzīta procedūras izmantotājs ir tiesīgs neiesniegt aprēķinu par muitas maksājumu parādu, kas var rasties, ja tiek ievēroti noteiktie nosacījumi.

Noteikumu projekts ievieš elektroniskās datu apstrādes tehnoloģijas TIR karnetes turētāju atļaujas izsniegšanā un administrēšanā – ITDB datu bāzes izmantošana (viens no starptautiskās eTIR sistēmas elementiem, eTIR projekta ieviešanas ietvaros). ITDB iespējams: garantijas asociācijai iesniegt pieteikumu TIR karnetes turētāja atļaujas reģistrācijai; muitas administrācijai administrēt TIR karnetes turētāja atļaujas; garantijas asociācijai iesniegt muitas administrācijai TIR karnetes turētāja atļaujas statusa izmaiņas. Piemērojot TIR procedūru, minētā datu bāze tiek izmantota nacionālajās muitas sistēmās TIR karnetes datu validācijai (atļaujas derīgums, ierobežojumi). Atbilstoši TIR konvencijas 0.38.2., 9.II.4. un 9.II.5. paskaidrojošajai piezīmei, tiek uzskatīts, ka dalībvalsts ir izpildījusi TIR konvencijas 38. pantā, 9. pielikuma II daļas 4. un5. pantā noteiktos pienākumus, ja atbilstošā informācija ir reģistrēta ITDB. Izmantojot ITDB TIR karnetes turētāju atļaujas izsniegšanā un administrēšanā, informācijas (pieteikumi, atļaujas reģistrācija un grozījumi reģistrācijas datos) aprite tiks nodrošināta elektroniskajā veidā.  |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Gada maksa par transportlīdzekļa atestācijas sertifikāta izsniegšanu un transportlīdzekļa atestācijas sertifikāta derīguma termiņa pagarināšanu atbilstoši garantijas asociācijas nolikumam ir sekojoša:Transportlīdzekļa novērtējums un atestācijas sertifikāta izsniegšana:* garantijas asociācija biedriem – 13.00 EUR + PVN;
* pārējiem uzņēmumiem - 35.00 EUR + PVN

Transportlīdzekļa atestācijas sertifikāta derīguma termiņa pagarināšana:* garantijas asociācija biedriem – 8.00 EUR + PVN;
* pārējiem uzņēmumiem – 25.00 EUR + PVN.

2018.gadā izsniegti 1943 transportlīdzekļa atestācijas sertifikāti (1411 garantijas asociācijas biedriem un 532 citiem uzņēmumiem). Savukārt derīguma termiņš pagarināts 2798 transportlīdzekļa atestācijas sertifikātiem.Garantijas asociācijas tīmekļa vietnē (<http://www.lauto.lv/asociacija/pakalpojumi/tir-sertifikacija/>) ir publicēta garantijas asociācijas transporta līdzekļu atestācijas kārtība un apstiprinātās cenas par sertifikācijas pakalpojumiem, kā arī ir pieejams garantijas asociācijas pilnvaroto darbinieku saraksts. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| *Noteikumu projekts šo jomu neskar.* |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| *Noteikumu projekts šo jomu neskar.* |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Regula Nr.952/2013, regula Nr.2015/2446, regula Nr.2015/2447, regula Nr.2016/341.  |
| 2. | Citas starptautiskās saistības | TIR konvencija;1951. gada 1. novembra Nolīgums par starptautisko dzelzceļa kravu satiksmi |
| 3. | Cita informācija | Nav |

|  |
| --- |
| **1.tabula****Tiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Regula Nr.952/2013, regula Nr.2015/2446, regula Nr.2015/2447, regula Nr.2016/341. |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regulas Nr. 2015/2447 321. panta 3. punktaotrā daļaRegulas Nr. 2016/341 24. panta 1. punktsun 45. panta “b” punkts | Noteikumu projekta 93., 94. un 95. punktsNoteikumu projekta 96. un 106. punkts | Ieviests pilnībāIeviests pilnībā | Neparedz stingrākas prasībasNeparedz stingrākas prasības |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Nav attiecināms |
| Cita informācija | Atbilstošs regulējums noteikts ES tieši piemērojamajā tiesību aktā un noteikumu projektā minētās tiesību norma netiek ieviesta. Noteikumu projekta normas satur atsauces uz atļaujām, darbībām vai notikumiem, kuri ir noteikti minētajos tiesību aktos.Regulas Nr. 952/2013: - 27. panta 1. punkts (projekta 84. punkts); - 38.  un 39. pants (projekta 7.2. apakšpunkts un 97.1. apakšpunkts); 233. panta 4. punkta “a” apakšpunkts (projekta 7.1. apakšpunkts un 97. punkts);- 233. panta 4. punkta “b” apakšpunkts (projekta 99. punkts).Regulas Nr. 2015/2446 148. panta 4. punkta “b” un “c” apakšpunkts (projekta 102. un 103. punkts)Regulas Nr. 2015/2447:-297. panta 1. punkts (projekta 97. punkts); - 314. panta 2. punkta “b” apakšpunkts (projekta 97. punkts). |
|  **2.tabula****Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| 1975. gada 14. novembra Muitas konvencija par starptautiskajiem kravu pārvadājumiem, kuros izmanto TIR karneti | 1951. gada 1. novembra Nolīgums par starptautisko dzelzceļa kravu satiksmi |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji. Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.Norāda institūciju, kas ir atbildīga par šo saistību izpildi pilnībā |
| TIR konvencijas 12. pants, 13. panta 1. punkts, 2. pielikums, un 7. pielikuma I daļa nosaka transportlīdzekļu un konteineru konstrukcijas tehniskos nosacījumus, lai izmantotu transportlīdzekļus un konteinerus pārvadājumos, piemērojot TIR procedūru. | Noteikumu projekta 45., 46., 47. punkts un 50.2. apakšpunkts  | Tiesību normas prasības izpildītas pilnībā |
| TIR konvencijas 12. pants, 13. panta 1. punkts, 3. pielikums, un 7. pielikuma II daļa nosaka transportlīdzekļu un konteineru atestācijas procedūras īstenošanas pamatnosacījumus. | Noteikumu projekta 41., 43., 46., 47. un 50.punkts | Tiesību normas prasības izpildītas pilnībā |
| TIR konvencijas 12. pants, 4. pielikums, un 7. pielikuma II daļa nosaka transportlīdzekļu un konteineru atestācijas sertifikātā norādāmo informāciju. | Noteikumu projekta 49., 50. un 51. punkts  | Tiesību normas prasības izpildītas pilnībā |
| TIR konvencijas 9. pielikuma II daļas 1. punkta “a” apakšpunkts paredz, ka lai varētu darboties TIR procedūrā, personai ir jābūt pierādāmai pieredzei vai vismaz spējām iesaistīties regulāros starptautiskos pārvadājumos. | Noteikumu projekta 10.7. apakšpunkts  | Tiesību normas prasības izpildītas pilnībā |
| Konvencijas 9. pielikuma II daļas 1. punkta “b” apakšpunkts nosaka, ka personām, kuras vēlas saņemt piekļuvi TIR procedūrai, jāatbilst šādām minimālajām normām un nosacījumiem un konkrēti – stabila finansiālā situācija | Noteikumu projekta 10.5. apakšpunkts | Tiesību normas prasības izpildītas pilnībā |
| Konvencijas 9. pielikuma II. daļas 1. punkta “c” apakšpunkts nosaka, ka personām, kuras vēlas saņemt piekļuvi TIR procedūrai, jāatbilst šādām minimālajām normām un nosacījumiem un konkrēti – zināšanas TIR konvencijas piemērošanā | Noteikumu projekta 10.4. apakšpunkts | Tiesību normas prasības izpildītas pilnībā |
| Konvencijas 9. pielikuma II daļas 1. punkts “d” apakšpunkts nosaka, ka personām, kuras vēlas saņemt piekļuvi TIR procedūrai, jāatbilst šādām minimālajām normām un nosacījumiem un konkrēti - pierādījumi, ka tā nav veikusi muitas vai nodokļu tiesību aktu nopietnus un atkārtotus pārkāpumus. | Noteikumu projekta 13.1. apakšpunkts | Tiesību normas prasības izpildītas pilnībā |
| Konvencijas 9. pielikuma II daļas 1. punkta “e” apakšpunkts nosaka, ka personām, kuras vēlas saņemt piekļuvi TIR procedūrai, jāatbilst šādām minimālajām normām un nosacījumiem un konkrēti - persona ir rakstiski apliecinājusi apņemšanos pildīt saistību deklarāciju ar garantijas asociāciju. | Noteikumu projekta 10.6. apakšpunkts | Tiesību normas prasības izpildītas pilnībā. |
| Konvencijas 9. pielikuma II daļas 2. punktā ir paredzētas TIR konvencijas dalībvalstu kompetento iestāžu un asociāciju tiesības noteikt papildu un daudz stingrākus nosacījumus un prasības TIR procedūras izmantošanai | Noteikumu projekta 10.3., 13.2. un 13.3. apakšpunkts | Tiesību normas prasības izpildītas pilnībā |
| Konvencijas 9. pielikuma II daļas 4. un 5. punkts, 9.II.4. un 9.II.5. paskaidrojošā piezīme | Noteikumu projekta 15.2., 17., 20., 22.2., 23., 25., 26., 27., 33.2., 34., 38. un 39. punkts. | Tiesību normas prasības izpildītas pilnībā |
| 1951. gada 1. novembra Nolīguma par starptautisko dzelzceļa kravu satiksmi 1. pielikuma 1. pielikums | Noteikumu projekta 96. punkts | Tiesību norma nav ieviesta ar šo noteikumu projektu, jo tā jau ir ieviesta ar Ministru Padomes 1993. gada 19. janvāra lēmumu Nr. 30 “Par pievienošanos starptautisko dzelzceļa satiksmi reglamentējošajiem dokumentiem”. Noteikumu projektā ir atsauce par situāciju, kad izmanto 1951. gada 1. novembra Nolīguma par starptautisko dzelzceļa kravu satiksmi 1. pielikuma 1. pielikumā noteikto pavadzīmes paraugu. |
| Cita informācija | Saskaņā ar TIR konvencijas 49. pantu, kas paredz, ka TIR konvencijas Līgumslēdzējas puses (pamatojoties uz vienpusējiem noteikumiem, divpusējiem vai daudzpusējiem nolīgumiem) ir tiesīgas piešķirt lielākus atvieglojumus nekā ir paredzēti TIR konvencijā, pie nosacījuma, ka šādi atvieglojumi neierobežo TIR konvencijas noteikumu piemērošanu, jo īpaši TIR procedūras veikšanu) un atbilstoši TIR konvencijas 19. panta noteikumiem (muitas dienests var pilnvarot personas muitas nodrošinājumu uzlikšanai transportlīdzeklim, piemērojot precēm TIR procedūru), Muitas likuma 23.pantā ir iekļauts normatīvais regulējums TIR procedūras vienkāršojuma - pilnvarotais TIR nosūtītājs – piemērošanai. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projekta izstrādi 2019.gada 15.novembrī publicēta Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Muitas politika”. <https://mk.gov.lv/content/ministru-kabineta-diskusiju-dokumenti>. Līdz ar to sabiedrības pārstāvji var līdzdarboties noteikumu projekta izstrādē, viedokļus sniedzot rakstveidā. Tāpat sabiedrības pārstāvji var sniegt viedokļus par projektu pēc tā izsludināšanas Valsts sekretāru sanāksmē.Biedrībai “Autopārvadātāju asociācija “Latvijas auto”” š.g.25.maijā noteikumu projekts tika nosūtīts informācijas sniegšanai un skaņošanai par noteikumu projekta 3., 4., 5.nodaļu.Noteikumu projekts 2019.gada 15.augustā nosūtīts pirmreizējai izvērtēšanai un priekšlikumu sniegšanai Konsultatīvās padomes muitas politikas jomā locekļiem. Konsultatīvās padomes muitas politikas jomā locekļu sniegtie priekšlikumi izskatīti Konsultatīvās padomes muitas politikas jomā 2019.gada 26.septembra sēdē.Minētās padomes sastāvā ir pārstāvji no Latvijas Tranzīta biznesa asociācijas, biedrības “Autopārvadātāju asociācija “Latvijas auto””, Rīgas tehniskās universitātes, Latvijas Nacionālās kravas ekspeditoru un loģistikas asociācijas, biedrības “Latvijas Aviācijas asociācija”, Latvijas Darba devēju konfederācijas, Satiksmes ministrijas, VAS “Latvijas dzelzceļš” un Latvijas Loģistikas asociācijas. |
| 2. | Sabiedrības līdzdalība projekta izstrādē | Sabiedrības pārstāvji varēs līdzdarboties noteikumu projekta izstrādē, sniedzot viedokļus rakstveidā. Projekta izstrādes gaitā ir iesaistīti Konsultatīvās padomes Muitas politikas jomā locekļi. |
| 3. | Sabiedrības līdzdalības rezultāti | Konsultatīvās padomes muitas politikas jomā locekļu sniegtie priekšlikumi izskatīti Konsultatīvās padomes muitas politikas jomā 2019.gada 26.septembra sēdē. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VID, biedrība “Autopārvadātāju asociācija “Latvijas auto”. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpildei nav nepieciešams radīt jaunas pārvaldes funkcijas vai veidot jaunas institūcijas. Nav nepieciešama esošu institūciju likvidācija vai reorganizācija.Noteikumu projekts tiks realizēts esošo finanšu līdzekļu un cilvēkresursu ietvaros. |
| 3. | Cita informācija | Nav. |

Finanšu ministrs J.Reirs

Hudobčenoks, 67121097

andrejs.hudobcenoks@vid.gov.lv

1. Informācija par eTIR ir publicēta ANO EEK timekļa vietnē: http://www.unece.org/trans/bcf/etir/welcome.html [↑](#footnote-ref-1)
2. sk. anotācijas sadaļu “Tiesību akta projekta anotācijas kopsavilkums”. [↑](#footnote-ref-2)
3. “Atzītie uzņēmēji. Vadlīnijas” (TAXUD/B2/047/2011–Rev.6, Briselē, 11.03.2016.g.) – 8.lpp.: <https://ec.europa.eu/taxation_customs/sites/taxation/files/resources/documents/customs/policy_issues/customs_security/aeo_guidelines_lv.pdf> [↑](#footnote-ref-3)
4. 1956. gada 18. maija Muitas konvencija par konteineriem, 1972. gada 2. decembra Muitas konvencija par konteineriem, TIR konvencijas 7. pielikums. [↑](#footnote-ref-4)